cyanic-selkie/wikianc huggingface dataset:
བོད་མངའ་མཛད་བཅུའི་དུས་རབས་ཀྱི་ངོ་སྤྲོད་མདོ་ཙམ་གླེང་པ། བེ་རི་འཇིགས་མེད།
དལྔ་པ་ཀླུས་དབང་བྱས་ངམ་བྲང་ཅང་བྲང་ཟེར། ། ལག་ཆ་མདུང་ལ་བྱེད་པ་དེ་ནས་བྱུང༌། ། མངའ་མཛད་ལྔ་པ། རྨུ་རྒྱ་ཁོ་རྗེས་དབང་བྱས་ཚུལ་ནི། རྨུ་རྒྱ་ཁོ་རྗེ་ཞེས་པ་ཡང་ས་སྐྱའི་གདུང་རབས་རིན་ཆེན་བང་མཛོད་ལས། 47བར་བ་གཡུ་རིང་འདིས་དམུ་《རྨི》48ཡི་བུ་མོ་དམུ་བཟའ་ལྡེམ་བུ་ཁབ་ཏུ་བཞེས་པས་སྲས་མ་བཟང་སྤུན་བདུན་བྱུང་ཚུལ་གསུང་པ་དང༌། ལྡེའུ་དང་གཙུག་ཕྲེང་ལས་བཤད་པའི་དམར་འཇམ་ལྷ་ཡི་རྗེས་སུ་རྨུ་ཡིས་བཟུང་ཚུལ་ཇི་ལྟར་ཡིན་ཞེ་ན། དེ་ཡང་ས་སྐྱའི་གདུང་རབས་ལས་འབྱུང་བ་ལྟར། གཡུ་རིང་གིས་རྨུ་ཡི་བུ་མོ་རྨུ་བཟའ་ལྡེ་བུ་ཞེས་པ་ཁབ་ཏུ་བླངས་པ་ལས་སྲས་རྨུ་རྒྱལ་ཁོ་རྗེ་བྱུང༌། འདི་ཉིད་ཕ་ཡི་རུས་ལྷ་དང་ཆོ་འབྲངས་མ་ནི་རྨི་ཡི་རིགས་ཡིན་ལ། མིང་ཟུར་དང་པོ་རྨི་ཞེས་པ་མ་ཡི་མིང་ནས་དྲས་ཏེ་བཏགས་པ་ཞིག་ཡིན་སྙམ། དུས་ཕྱིས་བོད་ཀྱི་བཙན་པོ་རིམ་བྱོན་སྐབས་ཀྱང་མ་ཡི་མིང་ནས་དྲས་ཏེ་བཏགས་པའི་མིང་མང་སྟེ་དཔེར་ན། ཡབ་གཉའ་ཁྲི་དང་ཡུམ་གནམ་མུག་གི་བུ་ལ་མུ་ཁྲི་བཙན་པོ་བཏགས་པ་སོགས་ཀྱིས་མཚོན་ནུས། སྤྱི་རྨི་ཡི་སྐོར་བོན་གྱི་ཡིག་ཆ་ཁ་ཤས་49ནས་མཐོང་མྱོང་ཡང་ད་ལྟར་མི་དྲན། འདི་ལྟར་ན་རྨུ་ཡིས་སྲིད་དབང་བཟུང་བའི་སྐབས་དམར་འཇམ་ལྷ་ཡི་སྲིད་དབང་གཏོར་ནས་སྲིད་གཞུང་གསར་པ་ཞིག་ཟུར་འཛུགས་བྱས་པ་མ་ཡིན་པ་སྲིད་དབང་བཟུང་མཁན་གྱི་མ་ཕྱོགས་གཉེན་ཉེའི་སྟོབས་འབྱོར་དབང་ཆས་ཤན་ཤུགས་ཆེན་པོ་ཐེབས་པས། དེ་སྔོན་ཡབ་ཐོག་ལྷ་ཡིས་བཟུང་བ་དང་བུ་ཐོག་རྨུ་ཚ་ཡིས་བཟུང་བའི་དབར་ཁྱད་པར་ཆེན་པོ་བྱུང་བས་མངའ་མཛད་ཀྱི་དབྱེ་མཚམས་ཤིག་ཏུ་བགྲངས་པ་ཡིན་འཆི། ས་སྐྱའི་གདུང་རབས་ལས། 50གཡུ་རིང་གིས་དམུ་བཟའ་བསུས་བའི་བུ་མ་སངས་《བསངས》སྤུན་བདུན་བྱུང་ཚུལ་གསུངས་པ་ཡང༌། གཡུ་རིང་དང་རྨུ་བཟའི་བུ་དང་ཚ་བོ་ཡང་ཚ་བཅས་ཀྱི་བང་རིམ་ཞིབ་ཆ་མ་བྱུང་བ་མཁས་པ་ལྡེའུ་དང་གཙུག་ཕྲེང་གཉིས་ཀྱིས་བདེན་དཔང་བྱེད་ནུས་སྙམ། འོན་ཀྱང་རྒྱལ་པོའི་བཀའ་ཡི་ཐང་ཡིག་ལས། 51བདུད་དང་སྲིན་པོས་དབང་བསྒྱུར་བྱས་པའི་རྗེས་ཀླུ་དང་བཙན་གྱིས་དབང་བསྒྱུར་བྱས་ཚུལ་ལས། དེའི་བར་དུ་རྨི་ཡིས་དབང་བསྒྱུར་བྱས་ཚུལ་མི་གསལ་བས། དེའི་རྒྱུ་མཚན་གང་ཡིན་ཡང་དཔྱོད་དགོས་པར་སེམས། རྣམ་པར་གཅིག་ཏུ་ན་རྨི་ཞེས་ཟུར་དུ་འདྲེན་པ་ཙམ་མ་གཏོགས་ལྷའི་སྲིད་གཞུང་གཏོར་ནས་གཞུང་གསར་པ་བཙུགས་པ་མིན་པར་དོན་ལ་མ་རིགས་ནས་དྲས་པའི་རྨི་ཞེས་འཏགས་པ་ལྷ་ཡི་རིགས་རྒྱུད་ཀྱིས་སྲིད་དབང་བཟུང་པས་རྨི་ཞེས་ཟུར་དུ་མི་འདྲེན་པ་ཡིན་ཀྱང་སྲིད་སྙམ། མངའ་མཛད་འདིས་རྒྱལ་ས་ལྟེ་བ་ད་ཕྲང་ཅང་ཕྲང་དུ་ཡིན་པར་བཤད་མོད། ས་གནས་འདི་ཚོད་དཔག་བྱས་ན་སྟོད་མངའ་རིས་བསྐོར་གང་རུང་ཞིག་གི་ས་ཁུལ་ཡིན་ནམ་སྙམ་སྟེ། མངའ་མཛད་སྔ་ཕྱིར་ཕན་ཚུན་ཐོབ་ཤོར་རྩོད་ས་དང་རྩོད་མཁན་ཕལ་ཆེར་མངའ་རིས་ཕྱོགས་འདིར་འཁེལ་བ་མངའ་མཛད་གོང་འོག་ལས་ཤེས་ནུས་སྙམ་སྟེ། གཞན་དུ་ངོས་འཛིན་གསལ་བ་བྱས་པའི་ལོ་རྒྱུས་ཀྱི་ཁུངས་མ་རྙེད། སྐབས་དེར་སྔར་ཡོད་ལག་ཆ་དགྲ་སྟ་དང་ཆུ་གྲི་སོགས་ཀྱི་སྟེང་དུ་ཞགས་པ་བཟོས་ནས་རི་སྐྱེས་སྲོག་ཆགས་ཁག་གཅིག་སྒོ་ཟོག་ཏུ་ཕབ་པ་དང༌། ཐག་རྙི་བཞག་ནས་གཅན་གཟན་གཏུམ་པོའི་རིགས་བཟུང་བ། དེ་དག་གི་ལྤགས་པ་གདན་དུ་གཏིང་བ་དང་གོས་སུ་གོན་པ་སོགས་བྱེད་པའི་ལུགས་སྲོལ་དར། དེ་ཡང་རྒྱལ་པོ་སྟག་པགས་ཀྱི་གདན་དང་གོས། ཞང་བློན་ཚོས་གཅན་གཟན་གཞན་དང་གཞན་གྱི་པགས་པ་ལ་ལོངས་སུ་སྤྱོད། ད་དུང་རྩྭ་གཟན་རི་དྭགས་རིགས་མང་པོ་ཕ་མེས་ཡང་མེས་ཚོའི་སྐབས་བཞིན༌། རྡོ་དང་སྟ་རེ་མདུང་སོགས་ཁུར་ནས་རྗེས་འདོད་གཏོང་བའི་ངལ་བ་ལ་བརྟེན་མི་དགོས་པར། ཕྱོགས་གང་སར་ཐག་པས་སྙི་བཞག་པའི་ཐབས་ལམ་ལ་བརྟེན་ནས་རི་དྭགས་མང་པོ་བཟུང་ནས་ཤ་ཁྲག་ལ་སྤྱོད་ཐུབ་པ་བྱུང་བ་བཅས་ནི་མི་རབས་སྔ་མ་ཚོ་ལས་ཡར་ཐོན་ཕྱིན་པ་ཡིན་སྙམ།
མངའ་མཛད་དྲུག་པ། ཀྲོག་ཀྲོག་འདྲེ་ཡིས་དབང་བྱས་ཚུལ། ཁ 	དྲུག་པ་ཀྲོག་ཀྲོག་འདྲེ་ཡིས་དབང་བྱས་ཏེ། ། ལང་ཏང་ལིང་དང་བར་ཁ་འུར་རྡོ་འཕེན། ། ད 	དྲུག་པ་འདྲེས་དབང་ལང་ཏང་ལིང་ཏང་ཟེར། ། ལག་ཆར་རྒྱུག་པ་ཀྱོག་ཅན་དེ་ནས་བྱུང༌། ། མངའ་མཛད་དྲུག་པ་ཀྲོག་ཀྲོག་འདྲེ་ཡིས་དབང་ཚུལ་ནི། རྨི་ཡིས་དབང་བྱས་པའི་མཐའ་མཇུག་ཀྲོག་ཀྲོག་འདྲེ་ཡི་རིགསཀྱི་ཚོ་བ་ཁག་གཅིག་གིས་འབངས་གྱེན་ལོག་གི་ལས་འགུལ་བསྟུད་མར་སྤེལ་ཏེ་སྲིད་དབང་འདྲེ་ཡིས་ཕྲོགས་པ་སྙམ་ལ། འདྲེ་ཞེས་པའང་རང་རེས་རྟོག་པས་བཟོས་པའི་ལྷ་འདྲེ་གནོད་པ་འདྲ་མིན་གཏོང་མཁན་གྱི་གཟུགས་མེད་འཇིགས་སུ་རུང་བ་དེ་འདྲ་ཞིག་མིན་པར། མིའི་རིགས་ལ་སྤྱི་བཏང་གི་མི་ལས་དཔའ་མཛངས་བློ་གྲོས་དང༌། ཐབས་འཕྲུལ་གཡོ་ཇུས་མཁས་པའི་ཚོ་བ་ཞིག་ཡིན་ངེས་སྙམ། རྒྱལ་པོའི་བཀའ་ཐང་དང༌། ས་སྐྱའི་གདུང་རབས་རིན་ཆེན་བང་མཛད་གཉིས་ཀའི་ནང་དུ་ཀྲོག་ཀྲོག་འདྲེ་ཞེས་པ་འདི་མི་གསལ་པས་དེ་རྒྱུ་མཚན་གང་ཡིན་ལ་བརྟག་དགོས། གཅིག་བྱས་ན་དཔལ་ལྡན་ས་སྐྱའི་གདུང་རབས་རིན་པོ་ཆེ་གང་ལས་བྱུང་བའི་ཁུངས་ལྷ་རིགས་མངའ་མཛད་ཀྱི་རྒྱུད་པ་མིན་པས་ཀྲོག་ཀྲོག་འདྲེ་ཟུར་དུ་མ་བགྲངས་པ་ཡིན་སྲིད་སྙམ། དཔེར་ན་བོད་ཀྱི་རྒྱལ་རབས་རྣམས་སུ་སྟོད་ཀྱི་སྟེང་གཉིས་བཤད་པའི་སྐབས། གྲུ་གུ་བཙན་པོའི་རྗེས་སུ་བློན་པོ་ལོ་ངམ་གྱིས་སྲིད་དབང་ལོ་ཤས་བཟུང་ཡང༌། བོད་བཙན་པོའི་རྒྱལ་རབས་བགྲང་པའི་སྐབས་གྲུ་གུའི་རྗེས་སུ་པུར་དེ་གུང་རྒྱལ་བགྲང་པ་མ་གཏོགས་ལོ་ངམ་མི་བགྲང་པ་བཞིན་ནོ། ། ཀྲོག་ཀྲོག་འདྲེ་ཡང་མ་སངས་ཀྱི་གདུང་རབས་སྔ་མ་མིན་པས་ས་སྐྱའི་གདུང་རབས་སུ་བགྲང་པར་འབྲེལ་བ་གང་ཡང་མེད་པས་ཡིན་ནམ་སྙམ་སྟེ་ད་དུང་ཡང་དཔྱད་པར་བྱ་དགོས་སོ། ། ལྡེའུ་དང་གཙུག་ཕྲེང་གཉིས་ཀྱིས་ཁུ་སྟོན་གྱི་ལོ་རྒྱུས་ཆེན་པོར་བལྟས་པས། དེའི་ནང་དུ་གསལ་བ་ཡིན་ཡང་སྙམ་མོད། ཡིག་རྒན་དེ་ཉིད་ད་ལྟར་ལག་ཏུ་སོན་ཐབས་དཀའ་བས་དཔྱད་བ་པར་བྱ་བའི་ཐབས་གཞན་མ་རྙེད། ཀྲོག་ཀྲོག་འདྲེ་ཡི་རིགས་འཚོ་སྡོད་བྱེད་ས་ལང་ཏང་ལིང་ཏང་ནི། དེང་སང་གི་སྟོད་མངའ་རིས་པུ་རང་བ་ཁ་ཞེས་པ་དེར་ཡིན་ཚུལ་ལོ་རྒྱུས་སྨྲ་བའི་མཁས་པ་འགས་བྲིས་འདུག་པ་52བདེན་ཆ་ཆེན་ཏེ། དེ་སྔོན་སྲིན་པོས་བཟུང་སྐབས་ཀྱི་མངའ་རིས་པུ་རང་དང༌། དམར་འཇམ་ལྷ་ཡིས་བཟུང་སྐབས་ཀྱི་མངའ་རིས་གུང་ཐང་རྣམས་ཕན་ཚུན་ཁ་ཐག་ཉེ་བས། དེ་དག་ལ་འཚོ་སྡོད་བྱེད་མཁན་ཚོ་རྩྭ་ས་ཆུ་རྩོད་ཀྱི་ཐོབ་ཤོར་ཡང་ཡང་ཡོང་གི་ཡོད་པ་ཆོས་ཉིད་ཡིན་པས་སོ། ། ད་དུང་འདྲེ་དང་སྲིན་པོ་གཉིས་གདུག་རྩུབ་ཆེ་བ་དང༌། གཞན་ལ་འཚེ་བ། ཤ་ཁྲག་པ་རྔམས་པ་སོགས་ཀྱི་འདྲ་ཆོས་མང་བས། མངའ་རིས་སྟོད་སྨད་ཀྱི་ས་གནས་འདི་དག་མི་རྒྱུད་དེ་དག་གིས་རིམ་པར་བེད་སྤྱོད་དང་འཚོ་སྡོད་བྱས་པས་འདྲེ་ཡུལ་དང་སརིན་ཡུལ་དུ་ངོས་འཛིན་བྱས་ན་རྒྱུ་མཚན་ཆེ་བ་སྙམ་མོད། འོན་ཀྱང་དཔྱད་གཞི་གཞན་དག་ལག་སོན་བྱུང་ན་སླར་ཡང་བསྡུར་ནས་དཔྱད་དགོས། མི་ཐོག་དེའི་སྐབས་སྔར་ཡོད་མཚོན་ཆའི་ཐོག་གང་དུ་རྒོལ་ལན་སློག་པ་དང་འཐབ་འཁྲུགས་བྱེད་སྐབས་དགྲ་བོའི་གོམ་དུ་བཅར་ནས་གྲི་དང་སྟ་རེས་ཁྱོད་ཤི་ང་གསོན་གྱི་དམར་འཛིངས་མི་དགོས་པར། རྒྱང་དུ་ཀྱེད་ནས་རྡོ་ལོག་འཕེན་པའི་ལག་ཆ་ཐེངས་དང་པོ་འུར་རྡོ་བཟོ་རྒྱུའི་ལག་རྩལ་གསར་པའང་འདི་ནས་རྙེད། 53ལག་ཆ་འདི་ལ་བརྟེན་ནས་དགྲ་རྐུན་ཇག་གསུམ་དང༌། གཅན་གཟན་གཏུམ་པོའི་རིགས་རྣམས། རུ་སྡེའམ་ཚོ་བའི་ནང་ཐོལ་བྱུང་དུ་འཛུལ་བ་ལ་རྒོལ་ལན་སློག་ཐབས་སྟབས་བདེ་བྱུང་བ་སེམས། ད་དུང་རྒྱུག་པ་ཀྱོག་ཅན་ནམ་བར་ཁ་སྟེ། རྒྱུག་པ་རྭ་གཉིས་ཅན་སྤྱད་ནས་དགྲ་བོ་དང་གཅན་གཟན་ལ་རྒོལ་ཞིང་རང་ཕྱོགས་འགེབས་སྲུང་གི་ལག་ཆར་སྤྱད་ཤེས་པར་བྱུང་ཡང་ཤེས་ནུས་སོ། ། 54
ཆུ་བར་
ཆུ་བར། སྟོད་ཀྱི་ལ་ཕྱི་ཆུ་དབར། གངས་རྒྱལ་མོ་མཐོན་མཐིང་དང་ཉེ་སར་ཡོད་པར《མི་ལའི་རྣམ་ཐར་མགུར་འབུམ་》ལས་བཤད།
བོད་མངའ་མཛད་བཅུའི་དུས་རབས་ཀྱི་ངོ་སྤྲོད་མདོ་ཙམ་གླེང་པ། བེ་རི་འཇིགས་མེད།
མངའ་མཛད་བདུན་པ། མ་སངས་སྤུན་དགུས་དབང་བྱས་ཚུལ།
ཁ 	བདུན་པ་མ་སངས་སྤུན་དགུས་དབང་བྱས་ཏེ། ། ཡུལ་གྱི་མིང་ནི་བོད་ཁ་ཉ་དྲུག་ཟེར། ། ལག་ཆར་དོང་རལ་གོ་ཆ་ཕུབ་ཆུང་བྱུང༌། །
མངའ་མཛད་བརྒྱད་པ། ཀླུས་དབང་བྱས་ཚུལ།
ཁ 	དེ་ནས་ཀླུ་དང་བཙན་གྱིས་དབང་བྱས་ཏེ། ། བརྒྱད་པ་ཀླུས་དབང་བྱས་བོད་ཁམས་གླིང་དགུར་བཏགས། །
ད 	བརྒྱད་པ་ཀླུས་བཟུང་བོད་ཁམས་གླིང་དགུ་བཏགས། །
ཆུ་སྤེ་
ཆུ་སྤེ། འདི་མཁར་རྫོང་དང་ཁང་པའི་གོང་བླ་ལ་གོ་དགོས་པ་འདྲ་ཡང་དག་ཡིག་རྒྱས་པ་རྣམས་སུ་མི་གསལ།
བོད་མངའ་མཛད་བཅུའི་དུས་རབས་ཀྱི་ངོ་སྤྲོད་མདོ་ཙམ་གླེང་པ། བེ་རི་འཇིགས་མེད།
ཀ 	དེ་ནས་ཀླུ་དང་བཙན་གྱིས་དབང་བྱས་ཏེ། ། ཡུལ་གྱི་མིང་ལ་བོད་ཁམས་གླིང་དགུ་བཏགས། ། སྔ་རྟགས་དཀར་བུ་ཆུ་ལ་སྤྱོད་པ་བྱུང༌། ། མངའ་མཛད་བརྒྱད་པ་ཀླུས་དབང་བྱས་ཚུལ་ནི། མ་སངས་སྤྱི་རྗེའི་བུ་དཔའ་བོ་སྟག་གིས་སྲིད་བཟུང་མཐར་ཀླུ་ལྕམ་བྲ་མ་ཞེས་པ་ཆུང་མར་བསུས་པའི་སྲས་ཀླུ་ཚ་སྟག་པོ་འོད་ཅེས་པ་འཁྲུངས། དེའི་ཚུལ་ཡང༌། ཡ་རབས་ཁ་རྒྱན་ལས། 66བདུན་གྱི་ཐ་ཆུང་མ་བཟང་སྤྱི་རྗེ་དང༌། ། ཐོག་ལྕམ་འུར་མོའི་སྲས་ནི་དཔའ་བོ་སྟག། དེ་དང་ཀླུ་ལྕམ་བྲ་མ་གཉིས་ཀྱི་སྲས། ། ཀླུ་ཚ་སྟག་པོ་འོད་ཅན་ཞེས་བྱ་བྱུང༌། ། ཞེས་དང༌། དེའི་ཐད་ཀྱི་རིན་ཆེན་བང་མཛོད་ལས། 67བདུན་པ་མ་སངས་སྤྱི་རྗེ་བྱ་བ་དེ་མི་ཡུལ་ལ་བཞུགས་ནས་ཐོག་ལྷ་འོད་ཅན་གྱི་བུ་མི་ཐོག་ལྕམ་འུར་མོ་ཁབ་ཏུ་བཞེས་པ་ལ་སྲས་ཐོག་ཚ་དཔའ་བོ་སྟག་ཏུ་གྲགས་པ་འཁྲུངས་ཏེ། དེས་ཀླུའི་བུ་མོ་ཀླུ་ལྕམ་བྲ་མ་ཁབ་ཏུ་བཞེས་པས་ཀླུ་ཚ་སྟག་པོ་འོད་ཅན་བྱ་བ་སྲས་སུ་བྱུང༌། ཞེས་མ་སངས་ཀྱི་རྒྱུད་ལས་ཀླུ་ཚ་བྱུང་ཚུལ་གསུངས་པ་དང༌། མཁས་པ་ལྡེའུ་དང་གཙུག་ཕྲེང་ཀུན་གི་བཞེད་པ་ཀུན་ཤིན་ཏུ་མཐུན་པས། ཀླུས་བཟུང་ཞེས་པ་ནི། ཀླུ་ཚ་སྟག་པོ་འོད་ཅན་འདི་ཉིད་ཁོ་ན་ངེས་པར་སེམས་སོ། ། དེས་ན། བོད་ཡུལ་ཀླུ་ཚས་བཟུང་ཚུལ་ཡང་ཕ་རྒྱུད་མ་སངས་ཀྱི་རུས་ནས་མི་འབོད་པར། མ་རྒྱུད་ཀླུའི་ཆོ་རིགས་ནས་དྲས་ཏེ་ཀླུས་བཟུང་ཞེས་པ་ཙམ་ལས་མ་སངས་གཏོར་ཕམ་བཏང་ནས་ཀླུས་སྲིད་གཞུང་གསར་དུ་བཙུགསཔ་མ་ཡིན་པ་འདྲ། སྐབས་དེར་རང་རེའི་ཡུལ་ལ་བོད་ཁམས་གླིང་དགུ་ཞེས་བཏགས་ཤིང༌། དེ་ཡང་བོད་ཀྱི་མིང་སྔར་ཡོད་ཐོག་ནང་ཁུལ་སྡེ་ཚན་ནམ་གླིང་དགུར་གྱེས་པ་ཡིན་ནམ་ཡང་སྙམ། རྒྱལ་པོའི་དཀའ་ཐང་ལས། ལྷ་དང་འདྲེས་དབང་བྱས་པའི་རྗེས་སུ་ཀླུ་དང༌། དེ་རྗེས་མ་སངས་སྤུན་དགུས་དབང་བྱས་བཀོད་དེ། གཙུག་ཕྲེང་དང་ལྡེའུ། ཡ་རབས་ཁ་རྒྱན་སོགས་དང་གཞེད་པ་མི་འདྲ་བ་འདུག་པས་དཔྱོད་དགོས། གཅིག་བྱས་ན་འདི་ཉིད་འགོང་པོ་སྤུན་དགུ་དང་མིང་ཚིག་ནོར་བ་ཡིན་ཡང་སྲིད་སྙམ་སྟེ། ཚད་ལྡན་ལོ་རྒྱུས་གཞན་དང་གཞན་68དུ་མའི་ནང་དུ་ཀླུའི་རྗེས་སུ་རྒྱལ་འགོང་ངམ་འགོང་པོ་སྤུན་དགུས་བཟུང་ཚུལ་གསལ་བར་གསུངས་པས་སོ། །
མངའ་མཛད་དགུ་པ་རྒྱལ་འགོང་གིས་དབང་བྱས་ཚུལ། ཁ	དགུ་པ་རྒྱལ་པོས་དབང་བྱས་ངམ་པོ་ཅེ། ། བཅུ་པ་འགོང་པོ་སྤུན་དགུས་དབང་བྱས་ཏེ། ། ཡུལ་གྱི་མིང་ཡང་སྟོང་སྡེ་བཅོ་བརྒྱད་ཟེར། ། 	ཞེས་དང༌།
ད 	དགུ་པ་མི་མ་ཡིན་གྱིས་དབང་བྱས་ཏེ། ། ཡུལ་གྱི་མིང་ནི་ངམ་ཡུལ་ནག་པོར་བཏགས། ། ཀདེ་ནས་མ་སངས་སྤུན་དགུས་དབང་བྱས་ཏེ། ། ཡུལ་མིང་བོད་ཁམས་གཡའ་དྲུག་བྱ་བར་བཏགས། ། སྔ་རྟགས་མདའ་མདུང་མཚོན་ཆ་དེ་ནས་བྱུང༌། ། ཞེས་དང༌། བདེ་ནས་མ་སངས་ཀྱིས་དབང་བགྱིས་ཏེ། ཡུལ་གྱི་མིང་ཡང་བོད་ཀ་གཡག་དྲུག་ཏུ་བཏགས་སོ། ། དེའི་དུས་སུ་གཉན་བོན་ཐོག་ལྷ་ཁྲོལ་བ་དང༌། གཉན་གསུམ་ཐོད་དེ་རྒྱལ་བ་ལ་སོགས་པ་བྱུང་ནས་མ་སངས་མཆེད་དྲུག་ལ་སོགས་པས་བཀུར་བསྟི་བོན་ལ་བགྱིས་ཏེ། མ་སངས་ཀྱི་གོང་ན་གཤེན་རབ་གཉན་པ་ལགས་སོ། ། ཞེས་གསུངས། མཁས་པའི་དགའ་སྟོན་དུ། 68དགུ་པ་རྒྱལ་པོ་དང་བཅུ་པ་འགོང་པོ་ཞེས་སོ་སོར་འཆད་ཀྱང༌། གཙུག་ཕྲེང་རང་ཉིད་ཀྱིས་ཁུངས་གང་ལ་གཏུགས་སའི་མཁས་པ་ལྡེའུའི་གསུང་དུ། 69དགུ་པ་མི་མ་ཡིན་ཞེས་གཅིག་ཏུ་འཆད་འདུག་པ་ཁུངས་དག་པའི་ལུགས་སུ་བྱས་ནས་འཆད་ན། འགུང་པོ་སྤུན་དགུ་ནི་སྐབས་དེར་མིའི་བསམ་བློའི་ནང་མི་འདུ་བའི་ཐབས་འཕྲུལ་དང་སྙིང་སྟོབས་ཆེས་ཤིན་ཏུ་ཆེ་བའི་བུ་སྤུན་དགུ་བྱུང་ཞིང༌། དེ་དག་གི་མིང་ཡང༌། 1གཉའ་གཡའ་སྤངསྐྱེས། 2གར་ཏིང་ནམ་ཚ། 3གླེ་ངན་ནམ་ཙང་སྐྱེས། 4རུ་ཐོ་གར་སྐྱེས། ཤེ་ཏོ་ཀོར་ཏིང་ནས། 6མེ་པད་སྐྱེས། 7གསད་གེ་འཕྲུལ་པོ་ཆེ། 8དྲང་པ་དྲང་མ་མགུར། 9བཀོད་སྟོར་ནམ་ཚ་ཞེས་འབྱུང་བ་ལྟར་ལགས་སོ། ། བཀའ་ཐང་70དང་བོན་འབྱུང་ལས། 71འགུང་པོ་སྤུན་དགུ་དང་མ་སངས་སྤུན་དགུ་གཅིག་པ་ལྟར་བྱས་ནས་འཆད་འདུག་ལ། ད་དུང་བོད་ཀ་གཡག་དྲུག་ཅེས་པའི་མིང་ཡང་འགོང་པོ་སྤུན་དགུའི་སྐབས་བྱུང་ཚུལ་འཆད་འདུག་པ་ལའང་དཔྱད་པར་བྱ་དགོས་སོ། ། འདི་དག་གི་དཔའ་འཛངས་རྟུལ་ཕོད་ལ་བརྟེན་ནས་ཀླུ་ཚའི་རིགས་རྒྱུད་ཀྱི་སྲིད་དབང་ལ་གྱེན་ལོག་བྱས། དཔའ་དང་དཔུང་པ། ཐབས་དང་གཡོ་འཕྲུལ་ཅི་རིགས་སྣ་ཚོགས་ཀྱིས་རང་ཕྱོགས་གཅིག་སྒྲིལ་ཡོང་ཐབས་ཐོགདེ་སྔོན་ཀླུ་ཚའི་སྲིད་གཞུང་དང་འཁོན་འཛིན་ཡོད་པའི་ཕྱོགས་གཏོགས་ལ་ཉེ་ཕྱོགས་བཟུང་ནས། ཀླུ་ཚའི་ཚོ་བ་དང་རུ་སྡེ་ཀུན་རིམ་པར་བཞིན་བཅོམ། མཐར་རྒྱལ་ཁའི་གྲུབ་འབྲས་རང་ལག་ཏུ་ལྷུང་བ་ན། ད་བཟོད་སྲིད་གཞུང་གསར་པ་བཙུགས་པའི་མིང་ལ་ལོ་རྒྱུས་ཐོག་འགོངས་པོ་སྤུན་དགུ་ཞེས་གྲགས་པ་འདི་ཉིད་བཙུགས་པས། མི་རྣམས་ཀྱིས་འདི་དག་མི་རང་ག་ཞིག་མིན་པར་ལྷ་འདྲེའི་ཆོ་འཕྲུལ་འདྲ་བར་མཐོང་ནས་འགོངས་པོ་ཞེས་བཏགས་པ་ཡིན་སྙམ། སྲིད་འཛིན་ལྟེ་བ་ནི། ངོམ་ཡུལལ་ནག་པོ་ཞེས་བྱ་བའི་ཡུལ་དུ་ཡིན་ལ། དེ་ནིདེང་སང་གི་མཁས་པ་འགས་72གཙང་གི་ངོམ་རིའི་ཡུལ་དུ་ཡིན་ཚུལ་བྲིས་འདུག་པར་ཁུངས་ཇི་ཡིན་བརྟག་དགོས།
བཅུ་པ། ཟ་རིད་སྤུན་དྲུག་གིས་དབང་བྱས་ཚུལ།
ད	བཅུ་པ་ཟ་རིད་སྤུན་དྲུག་དག་གིས་དབང་བྱས་ཏེ། ། ཡུལ་གྱི་མིང་ལ་སྟོང་སྡེ་བཅོ་བརྒྱད་ཟེར། །
བ	དེ་ནས་ཟ་རང་གི་བུ་བྱེད་སྐྱེས་དྲུག་གིས་དབང་བགྱིས་ཏེ། ཡུལ་གྱི་མིང་ཡང་བྱེས་ཡུལ་དབྱེ་ཆེན་སྡེ་བརྒྱད་དུ་བཏགས་སོ། ། དེའི་དུས་སུ་སྡེ་བོད་བྱེད་མཁས་བཙན་པ་བྱུང༌། སྐྱེས་སུ་རྩོལ་བོ་ལེགས་པས་བཀུར་བསྟི་བོན་ལ་བགྱིས་ཏེ། དེའི་གོང་ན་བོན་དང་གཤེན་གཉན་པ་ལགས་སོ། ། ཞེས་འབྱུང༌། བཅུ་པ་ཟ་རིད་སྐྱེས་དྲུག་གིས་དབང་ཚུལ་ནི། ཆོས་འབྱུང་མཁས་པའི་དགའ་སྟོན་ལས་ནི། 73དགུ་པ་རྒྱལ་འགོང་དང་བཅུ་པ་འགོང་པོ་སྤུན་དགུས་དབང་བྱས་ཚུལ་འཁོད་འདུག་མོད། གཞན་རྣམས་ཀྱི་དཔེ་ལྟ་སའི་ཁུངས་ལྡེའུ་ཆོས་འབྱུང་འདི་ཉིད་ཁོ་ན་ཡིན་པ་ཚིག་སྒྲོས་ཀྱི་ཐོག་ནས་ཀྱང་ཤེས་ཐུབ་ཀྱང་བཅུ་པ་འདི་ཉིད་བཤད་སྲོལ་མི་འདྲ་བ་གཞན་དུ་ངོས་འཛིན་བྱས་འདུག་པ་དེའི་ཁུངས་གང་ཞིག་ལ་བརྟེན་པ་ཡིན་པའི་སྐོར་དཔྱད་པར་བྱ་དགོས་སོ། ། རྒྱལ་པོ་བཀའ་ཐང་ལས་ཀྱང་འདི་ཉིད་མི་འབྱུང༌། གཡུང་དྲུང་བོན་འབྱུང་རྣམས་སུ་74ཟ་རང་གི་བྱེད་སྐྱེས་དྲུག་ཅེས་གསལ་བར་འབྱུང་བ་གོང་དུ་དྲངས་པ་ལྟར་ལ། ཁུ་སྟོན་གྱི་ལོ་རྒྱུས་ཆེན་མོའི་ནང་75ཇི་ལྟར་འཁོད་ཡོད་མེད་མ་མཐོང༌། ཟ་རིད་སྤུན་དྲུག་གིས་འགོང་པོའི་སྲིད་དབང་འཕྲོག་པའམ་སྲིད་དབང་ཟུར་འཛུགས་གང་ཞིག་བྱས་པའི་ལོ་རྒྱུས་ཡིག་ཆ་ཁ་གསལ་ད་ཕན་མ་མཐོང༌། ཟ་རིད་སྐྱེས་དྲུག་གིས་དབང་བསྒྱུར་བྱས་པའི་སྐབས་བོད་ཀྱི་ཡུལ་ལ་སྟོང་སྡེ་བཅོ་བརྒྱད་ཟེར་ཚུལ་ལྡེའུ་ཆོས་འབྱུང་དང༌། 76མཁས་པའི་དགའ་སྟོན་དུའང་77མངའ་མཛད་བཅུ་པའི་སྐབས་ཡུལ་ལ་སྟོང་སྡེ་བཅོ་བརྒྱད་བཏགས་ཚུལ་འཁོད་འདུགཔདྨ་རཱ་གའི་ལྡེ་མིག་ལས། 78སྟོང་སྡེ་བཅོ་བརྒྱད་ནི་དེང་སང་མདོ་ཁམས་ཕྱོགས་ཀྱི་ཆབ་མདོ་ཡན་མན་ཞིག་གི་ཡུལ་གྲུ་ཞིག་ལ་ངོས་འཛིན་བྱས་འདུག་པའི་ཁུངས་གང་ཡིན་ནི་མ་ཤེས། བོན་འབྱུང་ལས། 79སྐབས་དེའི་ཡུལ་གྱི་མིང་ལ་བྱེས་ཡུལ་དབྱེ་ཆེན་སྡེ་བརྒྱད་འདོགས་ཚུལ་དང༌། གཙོ་སྐྱོང་སྐྱེས་སུ་རྩོལ་བོ་ལེགས་སྐྱོང་ཟེར་ཚུལ་འཁོད་སྣང་མོད། ལོ་རྒྱུས་གཞན་མ་མཐོང༌། མངའ་མཛད་བཅུ་བོ་དེ་དག་གི་སྐབས་ནས་བོན་གྱི་སྟོན་པ་བྱུང་ཚར་བའི་ཚུལ་བོན་འབྱུང་ལས་གསལ་བ་དེ་དག་ཕལ་ཆེན་གདོན་མའི་བོན་གྱི་ཆོས་ལུགས་ཡིན་འཆི་སྙམ་མོད། ད་དུང་དཔྱད་པར་བྱ་དགོས་སོ། །
རྒྱལ་ཕྲན་བཅུ་གཉིས་དང་སིལ་མ་བཞི་བཅུར་འཐོར་ཚུལ། ད 	བཅུ་གཅིག་རྒྱལ་ཕྲན་བཅུ་གཉིས་དབང་བྱས་སྐད། ། ཀུན་གྱི་ཐ་མར་སིལ་མ་བཞི་བཅུ་བྱས། ། ཡུལ་གྱི་མིང་ནི་བཟང་ཡུལ་གྱད་དུ་བཏགས། ། 80
དེ་ནས་སིལ་མ་བཅུ་གཉིས་ཀྱིས་དབང་གྱིས་བྱས་ཏེ། ཡུལ་གྱི་མིང་ཡང་ཧིས་པོ་ཁ་བརྒྱད་བྱ་བ་ལགས་སོ། ། 81
བོན་འབྱུང་ལས། དེའི་དུས་སུ་བོན་ཐོད་དཀར་བྱུུང་སྟེ། རྒྱལ་གྱིས་བཀུར་བསྟི་བོན་ལ་བགྱིས་ཏེ། རྒྱལ་གོང་ན་བོན་དང་གཤེན་གཉན་པ་ལགས་སོ། ། 82 དེ་ནས་རྒྱལ་ཕྲན་བཅུ་གཉིས་དང་སིལ་མ་བཞི་བཅུ་ལྷག་གྱེས་ནས་བོད་སིལ་བུར་ཐེངས་དང་པོ་དེ་འཐོར་བ་ཡིན་ནོ། ། དེ་ལ་སིལ་མ་བཞི་བཅུ་ནི་ལོ་རྒྱུས་རྣམས་སུ་བགྲང་ཚུལ་མི་འདྲ་བ་འགའ་མཆིས་ཀྱང༌། འདིར་ཏུན་ཧོང་ཡིག་ཆ་ནང་བཀོད་པ་ལྟར་བགྲང་ན། 83རྒྱལ་པྲན་ཕྲན་ཡུལ་ཡུལ་ན། མཁར་བུ་རེ་རེ་ན་གན་སྟེ། རྒྱལ་པྲན་ཕྲན་བགྱིད་པ་དང༌། རྒྱལ་ཕྲན་གྱི་བློན་པོ་བགྱིད་པའི་རང་རབས་ལ། ཞང་ཞུང་ངར་པའི་རྗེ་རྗེ༌། བོ་ལིག་སྙ་ཤུར། བློན་པོ་ཁྱུང་པོར་སངས་རྗེ་དང༌། སྟོང་ལོམ་མ་ཙེ་གཉིས། མྱང་རོའི་པྱེན་ཕྱེད་ཀར་ན། རྗེ་རྩང་རྗེའི་ཐོད་ཀར། བློན་པོ་སུ་རུ་དང་གནང་གཉིས། ཡུལ་གནུབས་ཀྱི་གླིང་དུག་ན། རྗེ་གནུབས་རྗེའི་སྲིས་པ། བློན་པོ་རྨེའུ་དང་གྲོ་གཉིས། ཡུལ་མྱང་རོའི་ཤམས་པོ་ནི། རྗེ་ལོ་ངམ་གྱི་བྲོམ་ཚ། བློན་པོ་མྱ་དང་བྲེ་གཉིས། ཡུལ་སྐྱི་རོའི་ལྗང་སྔོན་ན། རྗེ་ཀྱི་རྗེའི་མང་པོ། བློན་པོ་ཤེའུ་དང་སུག་གཉིས། ཡུལ་ངས་པོའི་ཁྲ་གསུམ་ན། རྗེ་དགུག་གྲི་འི་ཟིང་པོ་རྗེ། བློན་པོ་མགར་དང་གཉན་གཉིས། ཡུལ་དབྱེ་རོ་ཡུལ་བཞི་ན། རྗེ་དབྱི་རྗེ་འི་མཁར་པ། བློན་པོ་དབོ་དང་རྡུག་གཉིས། ཡུལ་འོ་ཡུལ་གཡི་སྤང་ཀར་ན། རྗེ་འོ་རྗེའི་ཟིན་བྲང་ཚ། བློན་པོ་རྔོ་དང་དབའས་གཉིས། ཡུལ་རྔེགས་ཡུལ་གྱི་གྲུ་བཞི་ན། རྗེ་རྔོག་རྗེའི་ལ་བྲང༌། བློན་པོ་སས་པ་དང་མྱང་ནད་གཉིས། ཡུལ་ཀླུམ་རོའི་ཡ་སུམ་ན། རྗེ་ནམ་པའི་བུ་གསེང་ཏི། བློན་པོ་མྱང་དང་སྦྲང་གཉིས། ཡུལ་སྲིབས་ཡུལ་གྱི་རལ་མོ་གོང་ན། རྗེ་དྲང་རྗེའི་རྣོལ་ནམ། བློན་པོ་ཞུག་ཚམས་དང་དབྲད་གཉིས། ཡུལ་ཀོང་ལ་བྲེ་སྣར་ན། རྗེ་ཀོང་རྗེའི་དཀར་པོ། བློན་པོ་མཁར་པ་དང་ཕ་དྲུག་གཉིས། ཡུལ་མྱང་ཡུལ་གྱི་རྟ་གསུམ་ན། རྗེ་མྱང་ཙུང་སླང་རྒྱལ། བློན་པོ་འོ་རུ་དང་སྤྲགས་གཉིས། ཡུལ་དྭགས་ཀྱི་གྲུ་བཞི་ན། རྗེ་དྭགས་རྒྱལ་གྱི་སྤྲོག་ཟིན། བློན་པོ་ཕོ་གུ་དང་པོག་རོལ་གཉིས། ཡུལ་མཆིམས་ཡུལ་གྱི་དགུའ་ཡུལ་ནའ། རྗེ་མཆིམས་རྗེའི་ནེ་འུ། བློན་པོ་དང་དང་དིང་དི་གཉིས། ཡུལ་སུམ་ཡུལ་གྱི་ཡ་སུམ་ནའ། རྗེ་འབས་ལྗི་མང་རུ་ཏི། བློན་པོ་རླང་དང་ཀམ་གཉིས། ཡུལ་འབྲོག་མོ་རྣམ་གསུམ་ནའ། རྗེ་སེ་རི་ཁྲི། བློན་པོ་སྐྱང་རེ་གནགཞེས་གསལ་བ་ལྟར་རོ། ། དེ་ལྟ་ན་བོད་ཀྱི་ལོ་རྒྱུས་ལ་ཞིབ་འཇུག་གནང་མཁན་ཚོས། སྤུར་རྒྱལ་གཉའ་ཁྲི་མན་ཆད་ཀྱི་ལོ་རྒྱུས་ཙམ་གྱིས་ཚིམ་པར་མ་གནང་བར། དེའི་གོང་གི་བོད་ཀྱི་བྱུང་རིམ་ལའང་ཞིབ་ཏུ་གཟིགས་ཏེ། ཆོས་མགོ་སངས་རྒྱས་དང༌། ཆུ་མགོ་གངས་ཀྱི་དཔེ་ལྟར། བོད་རང་གི་མི་རྒྱུད་གང་ལ་ཐུག་པའི་སྐོར་ཚུན་ཆད་ནས་ཞིབ་ཏུ་དཔྱད་པར་མཛོད་ཅིག་ཅེས་ཀྱང་བསྐུལ་ལོ། །
ཆུ་སྤྱག་
ཆུ་སྤྱག
（ཆུ་སྦྱག ཤུ་སྦྱག）ལྒང་བུ།
བོད་མངའ་མཛད་བཅུའི་དུས་རབས་ཀྱི་ངོ་སྤྲོད་མདོ་ཙམ་གླེང་པ། བེ་རི་འཇིགས་མེད།
དཔྱད་རྩོམ་འདིའི་ཁུངས་དང་དཔྱད་གཞི་ནི། 1.	《རྒྱལ་པོ་བཀའ་ཐང་》དང༌། 2.	《ཏུངཧོན་ཡིག་རྙིང་》། 3.	《གཡུང་དྲུང་བོན་གྱི་གཞུང་གླིང་བཞི་བསྟན་པའི་འབྱུང་ཁུངས། 》བོད་ཀྱི་གཙུག་ལག་གཅེས་བཏུས་པོད་ཕྲེང་སུམ་ཅུ་པ10། 4.	《མཁས་པ་ལྡེའུའི་ཆོས་འབྱུང་》། 5.	《ཆོས་འབྱུང་མཁས་པའི་དགའ་སྟོན》། 6.	《མདོ་ཕལ་བོ་ཆེ》། 7.	《མེ་ལྕེ་འབར་བའི་རྒྱུད》། 8.	《དཔལ་ལྡན་ལྷ་མོའི་རྒྱུད》། 9.	བསྟན་སྲུང་རྒྱ་མཚོའི་རྣམ་ཐར》། 10.	《རྗེ་དགེ་འདུན་རྒྱ་མཚོའི་དམག་ཟོར་མའི་བསྟོད་པ》། 11.	《མངོན་བརྗོད་མཆི་མེད་མཛོད》། 12.	《མངོན་བརྗོད་མཁས་པའི་རྣ་རྒྱན》། 13.	《ས་སྐྱའི་གདུང་རབས་ཡ་རབས་ཁ་རྒྱན》། 14.	《ས་སྐྱའི་གདུང་རབས་རིན་ཆེན་བང་མཛོད》། 15.	《འབྲི་གུང་ཆུང་ཚང་ཆོསཀྱི་བློ་གྲོས་ཀྱི་གསུང་འབུམ》། 16.	《དགེ་ཆོས་གནས་ཡིག》། 17.	《བཀའ་ཆེམས་ཀ་ཁོལ་མ》། 18.	《མ་ཎི་བཀའ་འབུམ》། 19.	མ་ཧཱ་བྷ་ར》། 20.	《རཱ་མ་ན་ཡའི་རྟོགས་བརྗོད》། 21.	《སྤྲིན་གྱི་ཕོ་ཉ། 》 22.	《རྒྱལ་རབས་པདྨ་རཱ་གའི་ལྡེ་མིག》། 23.	《དོན་གྲུབ་རྒྱལ་གྱི་གསུང་འབུམ་པོད་དྲུག་པ》། 24.	《སྒྲུང་ལྡེའུ་བོན་གསུམ་གྱི་གཏམ་ཨེ་མ་ཧོ། 》 25.	《ནོར་ལྷ་གཡང་སྐྱབས》། 26.	《རྒྱལ་རབས་གཡུ་ཡི་ཕྲེང་བ》། 27.	《འབྲིང་རིང་ཆུ་བོ་དལ་འབབ》། 28.	《ཆབ་མདོའི་ཡིག་ཚང་རིན་ཆེན་སྤུངས་པ》། བཅས་ཡིན།
ཀ་རའི་ཁུ་བས་བསླན་པའི་འབྲས་སིལ་མ་
(འབྲས་སིལ)འབྲས་རླངས་བཙོས་བྱས་པའི་སྟེང་དུ་མར་ཁུདང་། ཀ་ར། རྒུན་འབྲུམ་བཅས་བཏབ་པའི་ཟས་རིགས་ཤིག་སྟེ། དེང་སང་ཡོངས་གྲགས་སུ་འབྲས་སིལ་ཟེར་བ་དེ་ཡིན་ནོ།
༼དུང་དཀར་ཚིག་མཛོད་ཆེན་མོ་༽ནས་བཏུས།
ཧྥུ་ཇི་ཝ་ར་སེའི་ཀཱ།
ཧྥུ་ཇི་ཝ་ར་སེའི་ཀཱ་(ཉི་ཧོང་སྐད།: 新井白石)ནི་ཉི་ཧུང་གི་ཨེ་དོའི་དུས་སྐབས་ཀྱི་མཚན་ཉིད་རིག་པ་མཁས་ཅན་ཞིག་རེད།
ཀ་རི་ཀཱ་
རྒྱ་གར་སྐད་ཅིག་སྟེ། བོད་སྐད་དུ་ཚིགས་སུ་བཅད་པའམ་ཚིགས་བཅད་ཅེས་པའི་དོན་ཡིན་ཅིང་། ཚིགསརྐང་བཞི་ལ་ཡིག་འབྲུའི་ཚེག་བར་གྲངས་ཚད་ངེས་ཅན་ཆ་མཉམ་དུ་ཡོད་པའི་རྩོམ་ཡིག་ལ་ཟེར།
༼དུང་དཀར་ཚིག་མཛོད་ཆེན་མོ་༽ནས་བཏུས།
ཨའི་ནུ་མི།
ཨའི་ནུ་མི་ནི་ཉི་ཧུང་ཡུལ་སྡེ་ཞིག་གམ་ཚོགས་པ་ཞིག
ཀ་ལ་ཀ་ཏ་
རྒྱ་གར་གྱི་གྲོང་ཁྱེར་ཆེ་ཤོས་གྲས་ཡིན་ཅིང་། སྔར་གྱི་བོད་ཡིག་ལོ་རྒྱུས་རྙིང་པའི་ནང་བྷམ་ག་ལ་ཞེས་ཟེར་སྲོལ་ཡོད།
༼དུང་དཀར་ཚིག་མཛོད་ཆེན་མོ་༽ནས་བཏུས།
ཇ་ཝ།
ཇ་ཝ་ནི་ཨིན་རྡུ་ནི་ཤིས་ཡ་ལ་ཡོད་པའི་གླིང་ཕྲན་ཞིག་རེད།
ཨའི་ནུ་སྐད།
ཨའི་ནུ་སྐད་ནི་ཉི་ཧུང་གི་བྱང་ཕྱོགས་ཀྱི་ཧོན་ཤུ་དང་ཧོ་ཁའི་དོ་ཡི་གླིང་ཕྲན་གནས་པའི་མིས་བེད་སྤྱོད་པའི་སྐད་རིགས་ཞིག
ཀ་ལན(ཊ)ཀ་
བྱ་མཆིལ་བ་སྟེ་གྲོང་གི་བྱིའུ་ཞེས་མངོན་བརྗོད་མང་པོར་འབྱུང་བས་ཁྱིམ་ནང་དུ་འཁོར་བའི་བྱ་ཆུང་ངུ་དེའོ།
༼དུང་དཀར་ཚིག་མཛོད་ཆེན་མོ་༽ནས་བཏུས།
ཀུན་མཁྱེན་ཡབ་སྲས་རྣམ་ཐར།
ཆོས་ཀྱི་རྗེ་ཀུན་མཁྱེན་ཆེན་པོ་ཡབ་སྲས་བཅོ་ལྔའི་རྣམ་ཐར།
རིགས་ལྡན་རྒྱལ་བ་ཇོ་བཟང་།
ན་མོ་གུ་རུ་ཀ་ཡ་རཏ་བྷཿ ཆོས་རྗེ་དཔལ་ལྡན་བླ་མ་ཀུན་མཁྱེན་ཡབ་སྲས་ཀྱི་རྣམ་ཐར་ངོ་མཚར་རབ་གསལ་ཞེས་བྱ་བ། སྤྲུལ་སྐུ་ཆེན་པོ་ཆོས་རྗེ་མཚུངས་མེད་ཡབ་སྲས་རྣམས་ལ་ཕྱག་འཚལ་ཞིང་སྐྱབས་སུ་མཆིའོ།། ཐུགས་བརྩེ་བ་ཆེན་པོས་དུས་ཀུན་རྗེས་སུ་བཟུང་དུ་གསོལ།
རྒྱལ་བའི་རྣམ་འཕྲུལ་འཛམ་གླིང་རྒྱན་མཆོག་དཔལ། །
པདྨོའི་ཚལ་ལ་དམ་ཆོས་དགའ་སྟོན་འགྱེད། །
སྐལ་ལྡན་རྐང་དྲུག་ཚོགས་ཀུན་སྨིན་མཛད་པ། །
ཆོས་རྗེ་ཡབ་སྲས་བརྒྱུད་པའི་ཚོགས་ལ་འདུད། །
ཀུན་མཁྱེན་ཆོས་གྲགས་ལོ་ཙྪ་པཎྜི་ཏ། །
ཕྱོགས་རྒྱལ་འབྲི་གུང་ཞིང་སྟོན་ཉ་དབོན་པ། །
ཐང་སྟོན་སྨན་ཆུ་རིན་ཚུལ་གྷ་རུང་བ། །
ཕུན་ཚོགས་བློ་གྲོས་བསོད་ནམས་བཟང་ལ་འདུད། །
དམ་ཆོས་སྦྲང་རྩིའི་དགའ་སྟོན་སྐུ་དྲིན་ཅན། །
འདྲེན་མཆོག་ཆོས་རྗེ་ཡབ་སྲས་བཅོ་ལྔ་ཡི། །
འདིར་མཉམ་མེད་ཆོས་རྗེ་ཀུན་མཁྱེན་ཡབ་སྲས་ཁྱད་འཕགས་བཅོ་ལྔའི་རྣམ་ཐར་དཔག་མེད་ཡོད་པ་ལས། སོར་སྟེང་གི་རྡུལ་ཙམ་ཞིག་བརྗོད་པ་ནི།
དང་པོ་ནི། ཆོས་རྗེ་ཀུན་མཁྱེན་མགོན་པོ་སྤྱན་རས་གཟིགས་ཀྱི་སྤྲུལ་བ་དེ་ཉིད་ནི། ཡུལ་མངའ་རིའི་ཀ་ཡོ་རིའི་གྲོང་ཁྱེར་དུ་ཡབ་ཡེ་ཤེས་དབང་ཕྱུག་དང༌། ཡུམ་ལྷ་མོ་ཚུལ་ཁྲིམས་རྒྱན་ཞེས་བྱ་བའི་སྲས་སུ་ཆུ་ཕོ་འབྲུག་ལ་སྐུ་བལྟམས་སོ། དེ་ཡང་གཙུག་ཏོར་རྣམ་པར་རྒྱལ་མའི་རྒྱུད་ལས། བདེ་གཤེགས་མྱ་ངན་འདས་འོག་ནས། །ལོ་ནི་སྟོང་ཕྲག་ཕྱེད་རང་ཚེ། །གདོང་དམར་ཡུལ་ནས་ང་འདྲ་བའི། །བསྟན་པ་འཛིན་པའི་དགེ་སློང་ཞིག །ཆུ་བོ་ལྗོན་ཤིང་འཕྲེང་མཛེས་སུ། །ཀ་ཡོ་རི་ཡི་གྲོང་ཁྱེར་དུ། །ཡབ་ནི་ཡེ་ཤེས་དབང་ཕྱུག་སྟེ། །ཡུམ་ནི་ཚུལ་ཁྲིམས་རྒྱན་ཞེས་གྲགས། །སྲས་ནི་སངས་རྒྱས་མིང་ཅན་འབྱུང༌། །ང་ཡི་བསྟན་པའི་རྒྱལ་མཚན་བཙུགས། །ཆོས་ཀྱི་དུང་འབུད་དར་ཕྱར་འགྱུར། །ཞེས་སོགས་མདོ་རྒྱུད་དུ་མར་ལུང་བསྟན་པའི་ཆོས་རྗེ་རིན་པོ་ཆེ་དགུང་ལོ་ལྔ་ནས་བཅུའི་བར། སྐུ་ཞིང་བྱང་ཆུབ་སེང་གེ་སོགས་ལ་བརྟེན་ནས་གསང་སྔགས་རྙིང་མའི་ཆོས་ཐམས་ཅད་བསླབས་ནས་ཤིན་ཏུ་མཁས་པར་མཛད་ཀྱང༌། ཐུགས་མ་རང་ནས་གློ་བུར་སྟེང་ཤོད་དུ་བྱོན་ནས། སྐྱི་སྟོན་འཇམ་དབྱངས་གྲགས་པའི་དྲུང་དུ་བྱོན་ཏེ། ཟླ་བ་གཅིག་ཙམ་ནས་གོ་རྟོགས་དང་སྒྲོ་གླེང་མཁས་པའི་ཚད་རྟོགས་པར་གྱུར་ཏོ།། དགུང་ལོ་བཅུ་གཅིག་ནས་མཁན་པོ་ཚུལ་ཁྲིམས་སྙིང་པོ་སོགས་ལ་དགེ་ཚུལ་གྱི་སྡོམ་པ་བླངས་ནས། མཚན་ཤེས་རབ་རྒྱལ་མཚན་དཔལ་བཟང་པོ་ཞེས་བྱ་བར་བཏགས་ཤིང་ཀ་རི་ཀ་དང་གཞུང་འགྲེལ་སོགས་བསླབ་བྱ་ཐམས་ཅད་གསན་ནས། སོ་ཐར་སྡོམ་ལྡན་གྱི་མཆོག་ཏུ་གྱུར་ཏོ།། སྐྱེ་སྟོན་ལ་སོགས་མཁས་པའི་སྐུ་སྐྱེས་མང་པོ་ལ། ཕར་ཚད་མངོན་གསུམ་ལ་སོགས་མཁས་པའིཚད་རྟོགས་པར་གྱུར་ཅིང༌། དེ་ནས་དགུང་ལོ་ཉེར་གཅིག་ནས་ས་སྐྱར་བྱོན་ནས་སློབ་གཉེར་དཔག་ཏུ་མེད་པ་མཛད་ནས་མཐར་ཕྱིན་པར་གྱུར་ཏོ།། བླ་མ་བདག་ཆེན་པ་ལའང་ཐོས་པ་རྒྱ་ཆེར་མཛད་དོ།། དེ་ནས་བླ་མ་སེང་གེ་ཡེ་ཤེས་དང་རིན་ཆེན་ཡེ་ཤེས་དང༌། གླིང་སྟོན་ཤཱཀྱ་གཞོན་ནུ་གུང་ཐང་པ་དོན་འགྲུབ་དང༌། བླ་མ་རྒྱ་སྟོན་བསོད་ནམས་རིན་ཆེན། གནས་རྙིང་པ་དཀའ་བཞི་པ། ཞ་ལུ་བ་བྱང་སྟོན། ཁྲོ་ཕུ་བ་རིན་ཐིགས་པ། བླ་མ་ཆོས་པ། ཟུར་ཆོས་པ་ལ་སོགས་མཁས་པ་བརྒྱ་ཕྲག་མང་པོ་དང༌། བགྲོ་གླེང་མཛད་པས། ཁོང་ཚོས་སྔ་རྒོལ་ཕྱི་རྒོལ་བྱས་ཀྱང་ཆོས་རྗེ་འདིས་ལུང་རིགས་ཀྱི་ཆོས་སྐད་རྒྱ་མཚོ་ཕྱེ་བས་བློ་གསལ་དེ་དག་ཟིལ་གྱིས་མནན་ནས། མཁས་པའི་གྲགས་པས་ཁྱབ་པར་གྱུར་ཏེ། དགུང་ལོ་ཉེར་ལྔ་ནས་ས་སྐྱར་ཆོས་ཁྲི་ལ་བཞུགས་ནས། བླ་མ་དགེ་འདུན་སྟོང་ཕྲག་ཙམ་ལ་ཕར་ཚད་མངོན་འདུལ་བཞིའི་བཤད་པ་ཕུན་སུམ་ཚོགས་པ་དུས་གཅིག་ལ་མཛད་པས། དེ་སྔ་བཤད་པ་བ་འདི་འདྲ་བ་སུ་ཡང་མ་བྱུང་བཤད་རྒན་པ་སྔོན་འདི་འདྲ་མི་སྲིད། སྤྲུལ་བའི་སྐུ་གཅིག་ཡིན་ཞེས་ངོ་མཚར་བའི་གནས་སུ་གྱུར་ཏོ།།
དགུང་ལོ་ཉེར་བཞི་ལ་མཁན་ཆེན་བསོད་ནམས་གྲགས་པ་ལ་སོགས་དགེ་སློང་བཞི་བཅུ་ཙམ་གྱི་དྲུང་དུ། བསྙེན་རྫོགས་མཛད་ནས་འདུལ་བ་སྡེ་བཞི་གསན་ནས་མཁས་པར་མཛད་དོ།། དགུང་ལོ་ཉེར་བརྒྱད་ལ་ཀྱེ་རྡོར་བསྒྲུབ་པ་མཛད་པས། བུམ་ཆུ་ཁོལ་ཞིང་ནམ་མཁའ་ལ་ཀྱེ་རྡོར་ལྷ་དགུའི་ཞལ་གཟིགས་ནས། ངོ་མཚར་བའི་ལྟས་བཟང་སྣ་ཚོགས་བྱུང་ངོ༌།། དགུང་ལོ་ཉེར་དགུ་ལ་ས་སྐྱའི་གདན་ས་མཛད་ནས་དབྱར་ཆོས་དགུན་ཆོས་བཙུགས་སོ།། ཆོས་གསུང་བའི་དུས་སུ་ཉམས་མྱོང་ཁྱད་པར་ཅན་ཡང་མཛད། དེའི་ཇོ་ནང་དུ་སྒོམ་ཆེན་རྣམས་ཀྱི་ཉམས་མྱོང་ཁྱད་པར་ཅན་སྐྱེ་ཚུལ་གྱི་གླེང་གསན་པས། སྤྱན་ཆབ་འཁྲུགས་ནས་དགུང་ལོ་སོ་གཅིག་བཞེས་དུས་སུ། ཇོ་ནང་དཔལ་དུ་བྱོན་ནས་ཆོས་རྗེ་ཡོན་ཏན་རྒྱ་མཚོའི་དྲུང་དུ་ཕེབས་པས་ཟབ་ཁྲིད་སྣ་ཚོགས་སྦྱོར་དྲུག་ལ་སོགས་ཟབ་མོའི་ཆོས་སྐོར་ཐམས་ཅད་གསན་ནས་ཉམས་མྱོང་ཁྱད་པར་ཅན་འང་རང་གི་ཐད་ཀར་སྐྱེས་སོ།། རྒྱུད་འགྲེལ་ལ་སོགས་བཀའ་ཆོས་ཐམས་ཅད་གསན་ཏེ་རྡོ་རྗེ་ཚིག་གི་མདུད་པ་གྲོལ་ཞིང༌། རྩིས་དང་ལྷ་བྲི་ལ་སོགས་ཞོར་ལ་མཛད་དོ།། བླ་མ་ཆོས་གྲགས་དཔལ་དང་སྐྱིད་ཕུག་ཏུ་ལྷན་གཅིག་ཏུ་བཞུགས་ནས་ཆོས་གྲགས་དཔལ་གྱི་རྒྱུད་འགྲེལ་མཁྱེན་པར་མཛད་དོ།།
དགུང་ལོ་སོ་གསུམ་ནས་སོ་བཞིའི་བར་ཇོ་ནང་གི་ཚོགས་པ་ལ་དབྱར་ཆོས་དགུན་ཆོས་གསུངས། དགུང་ལོ་སོ་ལྔ་ནས་གདན་ས་མཛད། གདུལ་བྱ་ཐམས་ཅད་སྨིན་གྲོལ་ལམ་ལ་སྦྱར་ནས་དེའི་ལོ་གཉིས་ན་ཡོན་ཏན་རྒྱ་མཚོ་ཞི་བར་གཤེགས་རྫོངས་སུ་སྐུ་འབུམ་ཆེན་པོ་འཛམ་གླིང་རྒྱན་བཞེངས་པའི་ཚེ། རྡོ་གཏེར་ཤིང་གཏེར། རིན་པོ་ཆེ་རྟ་དྲེལ་ནས་ལ་སོགས་པ་དཔག་མེད་འདུས་ནས། ཉིན་མོའི་ལྷ་མི། མཚན་མོར་ཀླུ་དང་མི་མ་ཡིན་པ་རྣམས་ཀྱིས་མིག་འཕྲུལ་ལྟ་བུར་བཞེངས་སོ།། དེའི་ཚེ་ན་ཆོས་རྗེ་ཉིད་ཀྱིས་སྐུའི་བཀོད་པ་དུས་གཅིག་ཏུ་དཔག་མེད་བསྟན་ཏོ།། རབ་གནས་མཛད་པའི་ཚེ་ན་ངོ་མཚར་དཔག་མེད་བྱུང་བ་ནི་གཞན་ལས་ཤེས་སོ།། བྲེའི་ནང་དུ་ཙནྡན་གྱི་བདེ་མཆོག་ཀྱེ་རྡོར་དུས་འཁོར་རྟ་མགྲིན་གྱི་སྐུ་དང༌། གདོང་འདེགས་པདྨའི་ནང་དུ་དུས་འཁོར་གཞལ་ཡས་ཁང་དང༌། གསེར་གྱི་རྒྱུད་སྡེ་ལ་སོགས་སྐུ་གསུང་ཐུགས་ཀྱི་རྟེན་བྱིན་རླབས་ཅན་མང་པོ་བཞེངས་སོ།། དེ་ནས་དུས་འཁོར་ས་བཅད་ལ་སོགས་དུས་འཁོར་ཆ་ལག་བཅོ་བརྒྱད་དང༌། ངེས་དོན་རྒྱ་མཚོ་ལ་སོགས་གྲུབ་མཐའི་ཆོས་སྐོར་བཅུ་དྲུག ཡུམ་གྱི་མཆན་བུ། གསོལ་འདེབས་ཉེར་ལྔ༌། ཐུགས་རྗེ་ཆེན་པོའི་ཆོས་སྐོར་ཉེར་གསུམ། བསྟོད་བསྐོར་བཅུ་བཞི། སྐུ་འབུམ་ཆེན་པོའི་ཆོས་སྐོར་ལྔ༌། རྡོ་རྗེ་ཕྲེང་བའི་དབང་སྐོར་གསུམ། སྤྲིང་ཡིག་བརྒྱད། སྨོན་ལམ་གསུམ། བཀྲ་ཤིས་བཞི་སྟེ་གསུང་ཆོས་དོན་ལྔ་གསུངས་པས་ཐུབ་བསྟན་གསལ་བར་མཛད་དོ།།
དེ་ནས་ལོ་ཙཱ་བ་བློ་གྲོས་དཔལ་ལ་གདན་ས་གཏད་ཅིང་དེས་ཀྱང་འཕྲིན་ལས་དར་ཞིང་རྒྱས་པར་མཛད་དེ། ཆོས་རྗེའི་ཀྱང་སྐུ་མཚམས་གཙོ་བོར་མཛད་ཅིང་སྐུའི་གྲགས་པ་རྒྱ་ནག་ཏུ་ཁྱབ་པས། དགུང་ལོ་ང་གསུམ་བཞེས་པའི་ཚེ་རྒྱལ་པོས་གསེར་ཡིག་པ་གདན་འདྲེན་དུ་འོངས་སོ།། དེ་ནས་རྟ་མགྲིན་བསྒྲུབ་པས་རྟ་སྐད་ལན་གསུམ་དུ་གྲགས་པ་བྱུང༌། གཟིམ་གཡོག་པས་ཐང་རེ་སྤྱན་རས་གཟིགས་དང་དུས་འཁོར་ལ་སོགས་སུ་མཐོང་བ་དང༌། ཐུགས་ཡེ་ཤེས་ཀྱི་མཁྱེན་པ་ཡང་ཆགས་ཐོགས་མེད་པ་མཛད་ཅིང༌། ཆོས་རྗེ་དགུང་ལོ་རེ་གསུམ་ནས་ལོ་ཙྪ་བ་ཆེན་པོ་ཞི་བར་གཤེགས་ནས། ཆོས་རྗེ་ཕྱོགས་ལས་རྣམ་རྒྱལ་ལ་གདན་ས་གཏད་ཅིང༌། དེ་ནས་དགུང་ལོ་རེ་བདུན་ནས་གྲྭ་བ་མང་བོ་དང་བཅས་པ། ཁྱི་ལོར་བཀྱགས་ཏེ་ལྷ་སར་བྱོན་པའི་ལམ་ཀར་དགེ་འདུན་པ་མང་པོས་གདན་དྲངས་ནས་རོལ་ཆ་དང་སེར་འཕྲེང་གིས་ལེགས་པར་བསུས་ཏེ། འགྲོ་དོན་རིམ་པར་མཛད་ནས། ལྷ་སར་ཆགས་ཕེབས་ནས་རྟེན་ལ་མཆོད་པ་ཕུན་སུམ་ཚོགས་པར་མཛད། ལོ་ངོ་གཉིས་ཐོག་ནས་སྨོན་ལམ་དཔལ་ལ་སོགས་ཇོ་ནང་པ་རྣམས་གདན་འདྲེན་དུ་འོངས་ནས། བྱི་བ་ལོ་ལ་བཀྱགས་ཏེ། སྟོན་ཁར་ཇོ་ནང་དཔལ་དུ་ཆགས་ཕེབས་ནས། གཞི་བྱེས་ཀྱི་བླ་མ་དང་དགེ་འདུན་པ་ཐམས་ཅད་ཀྱི་ཐུགས་དགྱེས་ཤིང༌། ཆོས་དང་ཟང་ཟིང་གིས་མྱེས་པར་མཛད་དོ།། རྫུ་འཕྲུལ་དང་གྲུབ་རྟགས་ཡང་མང་དུ་མཛད་པས་གཞན་དུ་ཤེས་སོ།།
དེ་ནས་དགུང་ལོ་བདུན་ཅུ་ཐམ་པར་ཐུགས་ཀྱི་དགོངས་པ་མཐའ་དག་རྫོགས་པའི་ཚེ། ལྕག་མོ་གླང་གི་ལོ་ལ་ཞི་བར་གཤེགས་པའི་ཚུལ་བསྟན་ནས། ས་གཡོས་པ་དང༌། འཇའ་འོད་དང་མེ་ཏོག་གི་ཆར་བ་ལ་སོགས་པ་དཔག་ཏུ་མེད་དོ།། དེ་ནས་ཚེས་བདུན་གྱི་ནང་པར་སྤུར་གྱི། སངས་རྒྱས་ཀུན་གྱི་ཛོད་སྤུ་ཡི། །པདྨར་ཟླ་བ་བདུད་རྩི་ཉ། །ཉི་རྡུལ་གསང་བར་གནམ་སྟོང་སྟེ།། ཞེས་པའི་རྟགས་ཁྱད་པར་ཅན་བྱུང་ནས། སྤུར་བཞུས་པའི་ཚེ། དུ་བ་ཐམས་ཅད་འཇའ་འོད་དུ་ཁྱབ་པ་དང༌། འོད་གསལ་རྫ་མ་ལྟ་བུའི་ཕྲེང་བའི་ནམ་མཁར་ཁྱབ་པ་དང༌། ཆུ་བོ་གཙང་བོ་གྱེན་དུ་བཟློག་པ་དང༌། ནམ་མཁའ་ལ་སྒྲ་དང་རོལ་མོ་གྲགས་པ་དང༌། བར་སྣང་ལ་མེ་ཏོག་སྣ་ཚོགས་པའི་ཆར་དང༌། དྲི་བཟང་གཡོ་བ་ལ་སོགས་པ་ངོ་མཚར་ཁྱད་པར་ཅན་དཔག་མེད་བྱུང་ངོ༌།། གདུང་ཁང་གི་ཞལ་ཕྱེས་པས། སྒལ་ཚིག་ལ་དུས་འཁོར་ཕྱག་མང་ཡབ་ཡུམ་དང༌། དཔྲལ་བར་རྟ་མགྲིན་ཡང་གསང་འཁྲོས་པ། དཔུང་པ་གཡས་སུ་མི་གཡོ་བ། ལྟག་པར་སངས་རྒྱས་ཐོད་པ་ཡབ་ཡུམ། ཕྱག་མཛུབ་ལ་སྤྱན་རས་གཟིགས་ལ་སོགས་པ་འབུར་དོད་མང་པོ་དང༌། སྟོང་ཆེན་ཡིག་ལྔ་དང༌། ཧྲཱིཿཡིག་ཨ་ལ་སོགས་གསུང་རྟེན་དང༌། དུང་དཀར་གཡས་འཁྱིལ་རིང་བསྲེལ་མང་པོ་ཐུགས་རྟེན་དཔག་མེད་བྱུང་ངོ༌།། དེ་ནས་ཀྱང་གདུང་ཐལ་གྱིས་སྐུ་འདྲ་བཞེངས་པ་དང༌། དུས་མཆོད་བཙུགས་པའི་དུས་ཐམས་ཅད་དུ་ཡང་ངོ་མཚར་ཁྱད་པར་ཅན་དཔག་ཏུ་མེད་པ་བྱུང་ངོ༌།། འགྲོ་མགོན་བཻཌཱུར་ས་གཞི་གཙང་མ་ལ། །ཆོས་རྗེ་ཐུབ་དབང་མིག་སྟོང་རྣམ་པར་ཤར། །དབྱིངས་ནས་གཟིགས་ཤིག་ཚད་མེད་ཐུགས་རྗེ་ཅན། །ཁྱེད་ཀྱི་ཞབས་དྲུང་འབྲལ་མེད་སྐྱེ་བར་ཤོག །ཅེས་ཆོས་རྗེ་ཀུན་མཁྱེན་ཆེན་པོའི་རྣམ་ཐར་བསྡུས་པ་སྟེ་དང་པོའོ།། ༎
རང་འདྲའི་བུ་ཆེན་བཅུ་གསུམ་གྱི་རྣམ་ཐར་བསྡུས་པ།
༢༽ནམ་སྙིང་སྤྲུལ་པ་ཀུན་སྤངསཆོས་གྲགས་དཔལ།
རང་འདྲ་བུ་ཆེན་བཅུ་གསུམ་གྱི་རྣམ་ཐར་བསྡུས་པ་ཙམ་དུ་བརྗོད་པ་ནི། སྒྱུ་འཔྲུལ་དྲ་བའི་རྒྱུད་ལས། རེ་ཞིག་དང་པོར་དངོས་གྲུབ་ནི། །སློབ་དཔོན་རྗེས་སུ་འབྲང་ཡིན་པས། །སློབ་དཔོན་མེད་པར་གྱུར་ནས་ནི། །དངོས་གྲུབ་ཐོབ་པར་མི་འགྱུར་བས། །སློབ་དཔོན་མཚན་ཉིད་བཤད་པར་བྱ།། ཞེས་གསུངས་པ་ལྟར། གཉིས་པ་བྱང་ཆུབ་སེམས་དཔའ་ནམ་མཁའི་སྙིང་པོའི་སྤྲུལ་པ་ཀུན་སྤངསཆོས་གྲགས་དཔལ་བཟང་པོ་ཡིན། དེའི་འཁྲུངས་ཡུལ་ནི། ར་ལུང་དུ་ཡབ་བལ་པོ་རཏ྄ན་མཏི་ཞེས་བྱ་བ་གཙང་ཉང་སྟོད་དུ་ལྷ་བཟོར་བོས་ནས། སྲས་མོ་ཡེ་ཤེས་སྒྲོན་ཞེས་བྱ་བ་དང་བསྡེབ་པ་ལ། ནོར་ཕྱུགས་མང་ཀྱང་བུ་མེད་པས། ལོགས་སུ་བག་མ་ལེན་ཆས་བྱེད་པའི་ཚེ། ཡེ་ཤེས་སྒྲོན་སྡུག་བསྔལ་མི་བཟོད་པས་གཟིར་བ་རྒྱ་གར་པཎྜི་ཏ་ཞི་བ་བཟང་པོས་མཁྱེན་ནས། དེ་ལ་ཐུགས་བརྩེ་བར་དགོངས་པའི་ཕྱིར་ཞི་བར་གཤེགས་ནས། ར་ལུང་དུ་དེའི་ལྷུམས་སུ་ཞུགས་ནས། ཆུ་མོ་ལུག་ལ་ངོ་མཚར་བའི་ལྟས་དུ་མ་དང་བཅས་པའི་སྐུ་བལྟམས་སོ།། དེའི་ཚེ་ཕ་མ་ཉེ་བ་དང་བཅས་པ་དགའ་ཚོར་སྐྱེས་ནས་བཙས་སྟོན་རྒྱ་ཆེན་པོ་བྱས་སོ།།
ཕྱི་དུས་ཡང་མིང་སྲིང་བདུན་སྐྱེས་དགའ་སྐྱིད་ཅིང༌། དམ་པ་འདི་དགུང་ལོ་ལྔ་ལོན་ནས་ལྷ་བཟོ། ཡིག་འབྲི་བླུག་མགར་ལ་སོགས་པའི་ཤེས་བྱ་ཐམས་ཅད་བསླབས་པས་མཁས་པར་གྱུར་ཏེ། གཟུགས་བཟང་བ་དང་ངག་སྙན་པ་དང༌། རིགས་བཙུན་པ་དང༌། ཤེས་རབ་ཆེ་བ་དང༌། འདོད་པ་ཆུང་བ་དང༌། ཡི་གེ་ལ་མཁས་པར་གྱུར་ཏོ།། དགུང་ལོ་བདུན་ལོན་ནས་བྱང་ཆུབ་འོད་ཟེར་གྱི་དྲུང་དུ་བྱོན་ནས། དགེ་སྙེན་མཛད་པས། བསླབ་པ་ཡང་དག་པར་བསྲུངས་ཞིང༌། བྱམས་ཆོས་སྡེ་ལྔ་བློ་ལ་ཟིན་ཏོ།། བགྲོ་གླེང་ཆོས་སྐད་མང་པོ་མཁྱེན་ཏོ།། དགུང་ལོ་བརྒྱད་པ་ལ་གུང་ཐང་དུ་བྱོན་ནས་མཁན་ཆེན་དོན་གྲུབ་དཔལ་ལ་སོགས་དགེ་འདུན་རྒྱ་མཚོའི་དྲུང་དུ་དགེ་ཚུལ་གྱི་སྡོམ་པ་བླངས་ནས་མཚན་ནི་ཆོས་གྲགས་དཔལ་བཟང་པོ་ཞེས་བྱ་བར་བཏགས་སོ།། མཁན་ཆེན་དེ་ཉིད་ལ་ཀ་རི་ཀ་ལྔ་བཅུ་པ་དང་ཡུམ་བརྒྱའི་གཞུང་འགྲེལ་གསན་ནས་ཐུགས་སུ་ཆུད་དོ།།
དགུང་ལོ་བཅུ་གཉིས་བར་དུ་དེར་ཚད་མ་རིགས་གཏེར། རྣམ་ངེས་མངོན་པ་རྣམས་གསན་ཅིང་མཁས་པའི་གྲགས་པ་ཐོབ་བོ།། དེ་ནས་ས་སྐྱར་བྱོན་ནས་འཇམ་དབྱངས་ཆོས་ཀྱི་རྒྱལ་མཚན་ལ་ཕར་ཕྱིན་ཚད་མ་མངོན་པ། སྤྱོད་འཇུག་རྣམས་གསན་པས་བློ་གསལ་མང་པོ་ལ་ཚད་མའི་གཞུང་བཤད་མཛད་པས་སྙན་པའི་གྲགས་པས་ཁྱབ་པར་གྱུར་ཏོ།། དགུང་ལོ་ཉེར་གཅིག་བར་དབུས་གཙང་གི་དགོན་པར་ཕྱིན་ནས། གྲྭ་སྐོར་མཛད་ཅིང་མཁས་པའི་སྐྱེས་བུ་མང་དུ་བསྟེན་ནས། ཕྱི་ནང་གི་ཆོས་སྐོར་གསན་ཏེ། ཐོས་པ་རྒྱ་ཆེན་པོ་མཛད། ཞྭ་ལུར་བྱོན་ནས་བུ་སྟོན་ཁ་ཆེའི་དྲུང་དུ། དབང་བརྒྱ་རྩ༌། མི་ཏྲ་བརྒྱ་རྩ། རྡོར་ཕྲེང༌། བརྟག་གཉིས་ཁྲིད་རིགས་མང་པོ་གསན་ནོ།། དེ་ནས་གསང་ཕུ་ནེའུ་ཐོག་ཏུ་བྱོན་ནས། ཐར་པ་ལོ་ཙྪ་བ་ཉི་མ་རྒྱལ་མཚན་གྱི་དྲུང་དུ་སྒྲ་བསླབ་ཅིང༌། ལཉའི་ཡི་གེ་ལ་མཁས་པར་མཛད། གསང་བ་སྤྱི་རྒྱུད། ཟླ་གསང་ཐིག་ལེ། འཇམ་དཔལ་རྩ་རྒྱུད། བདེ་མཆོག་འབུམ་ལྔ་གསན་ནོ།།
དེ་ནས་དགུང་ལོ་ཉེར་གསུམ་དུ་ཇོ་ནང་དཔལ་དུ་བྱོན་ནས་ཆོས་རྗེ་ཡོན་ཏན་རྒྱ་མཚོའི་དྲུང་དུ་བསྙེན་རྫོགས་མཛད་ཅིང༌། འདུལ་བ་ལུང་སྡེ་བཞིའི་ཆོས་སྐོར་ཞུས་ནས་ལེགས་པར་མཁྱེན་ནས་དགེ་སློང་རྡོ་རྗེ་འཛིན་པའི་མཆོག་ཏུ་གྱུར་ཏོ།། དེ་ནས་དུས་ཀྱི་འཁོར་ལོའི་དབང་རྒྱུད་འགྲེལ་དང་ཁྲིད་སྐོར་མང་པོ་གསན་ནས། ཉམས་ཁྱད་པར་ཅན་རྒྱུད་ལ་འཁྲུངས་སོ།། དེ་ནས་འཛུམ་ཆོས་ལུང་དུ་བྱོན་ནས་ཆོས་རྗེ་འཛུམ་པའི་དྲུང་དུ་དཔལ་མཁའ་འགྲོ་རྒྱ་མཚོའི་རྒྱུད། སྦྱོང་རྒྱུད་བཅུ་གཉིས། དུས་ཞབས་པའི་མཛད་པའི་མཚན་བརྗོད་འགྲེལ་བ། ནཱ་རོ་པའི་དབང་མདོར་གྱི་བཤད་པ་རྣམས་གསན་པའི་ཚེ། དགུང་ལོ་ཉེར་ལྔ་ལོན་པའི་དུས་སུ་ཆོས་རྗེ་ཀུན་མཁྱེན་ཆེན་པོ་དང་ཞལ་དེར་མཇལ་ནས། ཆོས་ཀྱི་གསུང་གླེང་མཛད་པས་ཁོང་རྒྱ་མཚོའི་དྲུང་དུ་རྫིང་བུ་ཙམ་དུ་གྱུར་ཏེ། སྐྱེས་བུ་དམ་པར་གཟིགས་ནས་སྐྱེ་བ་དུ་མའི་པཎྜི་ཏ་ཡོན་ཏན་བཟང་པོ་ཡིན་པའི་ངོ་ཤེས་ནས། སྤྱན་ཆབ་འཁྲིག་ཅིང་ཆོས་ཞུ་བའི་གསོལ་བ་བཏབ་པས། ཆོས་རྗེ་བས་ངེད་སྤྲང་བོ་བྱ་བྲལ་བ་ཡིན་པས་ཁྱེད་ཀྱི་བླ་མར་འོངས་བའི་ལུགས་མེད་དེ། ཐོས་པ་ཤིན་ཏུ་རྒྱ་ཆེན་པོར་སྣང་བས་ཐུགས་ལ་བཏགས་ཞེས་གསུངས་ནས། སླར་ཡང་ཕྱག་འཚལ་ནས་དབུས་གཙང་གང་དུ་ཕྱིན་ཀྱང་ཁྱོད་ལྟ་བུའི་ཡོན་ཏན་ཆེ་བ་མ་མཐོང་བས། དེ་རིང་ཕྱིན་ཆད་འབྲལ་མེད་དུ་ཆོས་སློབ་པར་གསོལ། ཞེས་ཞུས་པ་དང༌། ཆོས་རྗེ་བས་འོ་ནདུས་ཀྱི་འཁོར་ལོའི་འཛུབ་ཁྲིད་འཚལ་ནས་འབུལ་གསུངས་བས། གཞན་གྱི་མ་ཚོར་བར་སྐྱིད་ཕུག་ཆོས་ཀྱི་ཕོ་བྲང་དུ་བྱོན་ནས་ལོ་བཅུ་གཉིས་འབྲལ་མེད་དུ་བཞུགས་ནས། ལོ་གཅིག་ཏུ་རྒྱུད་འགྲེལ་གསན་ནས་མྱུར་དུ་མཁྱེན་ཏོ།། ཆོས་རྗེ་དེ་ཉིད་ཀྱི་སྐུ་མདུན་དུ་རྩིས་ཀྱི་རྒྱུ་མཚན་རྩིས་དཔེ་ཆེན་མོ། བསྟན་རྩིས། གཟའ་ལྔ། ལྔ་བསྡུས་ནམ་མཁའ་ལ་གོ་ལ་འཁོར་ཚུལ། ཁྱིམ་བཅུ་གཉིས་བགྲོད་པའི་ངེས་པ། ས་ལ་གླིང་དུམ་བུ་བཅུ་གཉིས། ཟླ་བ་བཅུ་གཉིས་འཆར་ཚུལ་ལ་སོགས་ལེགས་པར་བསླབ་ཅིང་ཐུགས་སུ་ཆུད་དོ།།
དེ་ནས་དབྱར་བཞུགས་དགུན་བཞུགས་མཚམས་དམ་པོར་བཞུགས་པའི་ཚེ། ནུབ་ཕྱོགས་སྣང་བ་མཐའ་ཡས་ཀྱི་སྐུ་དང་ཞིང་ཁམས་ཐམས་ཅད་གཟིགས་ཤིང༌། རང་གི་ལུས་ཀྱི་རྩ་འཁོར་ལ་ཐིག་ལེ་འབར་འཛག་བྱེད་པ་མཐོང་སྟེ། རླུང་ལྔའི་ཁ་དོག་གསལ་ཞིང་བདེ་ཉམས་ཁྱད་པར་ཅན་འཁྲུངས་བ་དང༌། སྤྱན་ལྔ་དང༌། མངོན་ཤེས་སྣ་ཚོགས་བརྟན་པར་ཐོབ་པ་དང༌། བདེན་ཚིག་གྲུབ་པ་དང༌། འཛིན་པ་ཐོབ་པ་དང༌། རྫུ་འཕྲུལ་མངའ་བར་གྱུར་ཏོ། དེ་ནས་ཆོས་རྗེ་རིན་པོ་ཆེའི་སྐུ་ཚབ་ཏུ་རྒྱ་ནག་གིས་གདན་དྲངས་ནས་ཞབས་རྗེས་ཐམས་ཅད་དུ་ཙམ་པ་ཀའི་མེ་ཏོག་རེ་རེ་སྐྱེ་བར་མཛད་ཅིང༌། ཕོ་བྲང་དུ་བྱོན་ནས། སྐུའི་འོད་ཟེར་གྱིས་རིན་པོ་ཆེའི་ཁང་པ་འོད་འཚེར་བ་ཐམས་ཅད་མོག་མོག་པོར་བྱས་སོ།། རྒྱལ་པོ་འཁོར་བཅས་ཀྱི་ཇི་ལྟར་བསམ་པ་ཐམས་ཅད་ཐུགས་ཤེས་ཀྱི་མཁྱེན་པ་ཆགས་ཐོགས་མེད་པར་མཛད་དོ།། དེ་ནས་བཟུང་སྟེ་རྒྱ་ནག་ཏུ་ཟླ་བ་བདུན་ལ་ཆོས་བསྟན་ནས། རྒྱལ་པོས་ཆོས་རྗེ་རིན་པོ་ཆེའི་སྐུ་གདུང་ལ་བྱོན་པའི་སངས་རྒྱས་ཐོད་པ་གནང་པའི་ཞུ་བ་ཕུལ་ལོ།། ཆོས་རྗེ་རིན་པོ་ཆེ་ནི་ལོ་རྒྱུས་ཞུས་པས་སྐྱེ་རབས་ལྔ་པ་དང༌། བརྒྱ་ཅུའི་སྡེ་བ་མཛད་དོ།། སླར་བྱོན་ནས་བྱང་ཕྱོགས་བར་སུ་གའི་དམག་ཟློག་ཅིང༌། ཁྱི་ལོར་དབུས་གཙང་དུ་ཕེབས་ནས་རྒྱུད་འགྲེལ་བཙུག་གོ།
དེ་ནས་འབྲི་གུང་སྟག་ལུང་ཚུན་ཆད། ཡར་ལུང་ཡན་ཆད་དུ་གདན་དྲངས་ནས་སེར་ཕྲེང་རོལ་ཆས་བསུས་ནས་འདོད་ཆོས་སྣ་ཚོགས་གསུངས་སོ༑༑ དེའི་ཚེ་ནམ་མཁའ་ལ་འཇའ་དང་མེ་ཏོག་གི་ཆར་གཡོས་བར་བྱུང་ངོ༌།། གསུང་ཆོས་ནི་གཞི་ལམ་འབྲས་གསུམ་གྱི་རྣམ་བཞག རྒྱུད་སྡེའི་དབྱེ་བ་རྩིས་དཔེའི་རྒྱུ་མཚན། ཕྱག་དྲུག་པའི་ཆོས་སྐོར། རྣམ་སྲས་ཀྱི་ཆོས་སྐོར་ལ་སོགས་མང་དུ་མཛད་དོ།། དེ་ནས་སྟོད་ལུང་མཚུར་ཕུའི་གནས་སུ་གདན་དྲངས་ནས་རྟེན་ལ་ཕྱག་ནས་གཏོར་བས་འབྲུ་ཚུགས་མང་དུ་མཛད། དེ་ཕྱིན་ཆད་མར་མེ་འཛིན་པ་བྱུང་ངོ༌།། དེར་མཁས་པ་སྟོང་ཕྲག་མང་པོ་དང༌། ལུང་རིགས་ཀྱི་བགྲོ་གླེང་མཛད་པས་རྒྱལ་བར་གྱུར་ཏོ།།
དེ་ནས་ཆུ་བཟང་དུ་བྱོན་ཏེ་བཤད་སྒྲུབ་ཀྱིས་དུས་འདའ་བར་མཛད་པའི་ཚེ། དགུང་ལོ་གྱ་གཅིག་བཞེས་པའི་དུས། དཔལ་སྟེང་གི་དགོན་པར་བཤད་སྟོན་དུ་གདན་འདྲེན་པ་རྣམས་འོངས་ནས། སྲོག་གི་བར་ཆད་འོང་བ་སྲིད་དེ་བསྟན་པ་དང་སེམས་ཅན་ལ་ཕན་པར་གྱུར་ནའང་སྒྱུ་མའི་སྲོག་ལ་མི་ལྟའོ།། ཞེས་གསུངས་ནས། བྱོན་པའི་ལམ་ཀར་བདུད་སྡིག་ཅན་གླང་དར་མའི་སྤྲུལ་བ་བྱང་བ་སིདྡྷི་ཞེས་བྱ་བ་དང་ཕྲད་པས། རལ་གྲི་ངར་མ་ཤུབ་ནས་ཕྱུང་སྟེ། བྱང་ཆུབ་སེམས་དཔའ་རྡོ་རྗེ་ལྟ་བུའི་ཏིང་ངེ་འཛིན་ལ་བཞུགས་ནས། ཇི་ལྟར་བརྒྱབ་ཀྱང་ཕ་འོང་ལྟར་ཆོད་མ་ནུས་སོ།། གྲྭ་བ་རྣམས་བྲོས་ནས། ཁོང་གསོད་པའི་ཐབས་མ་རྙེད་པའི་དུས་ན། བྱང་ཆུབ་སེམས་དཔའི་འདི་སྙམ་སྟེ་སྒྱུ་མའི་སྲོག་འདིས་ཅི་བྱ། ཁོ་རང་གི་བསམ་པ་བཞིན་དུ་བགྱིའོ་སྙམ་ནས་སྒྱུ་མ་ལྟ་བུའི་ཏིང་ངེ་འཛིན་ལ་མཉམ་པར་བཞག་ནས་རྒྱོབ་ཅིག་གསུངས་ནས། མཆན་ཁུང་ལ་བརྒྱབ་པས་ཁྲག་འོ་མར་གྱུར་ཏེ། ལན་གསུམ་བརྒྱབ་པས་བྱང་སེམས་ཤངས་ཁུང་ནས་དཀར་ལ་དྭངས་བ་ཤར་ཤར་དུ་བབ་པ་དང༌། ས་གཞི་མི་བཟད་པ་བཞིན་དུ་གཡོས་ནས། སྡིག་ཅན་མ་དགའ་སྟེ་བྲོས་པའི་རྗེས་སུ་གྲྭ་བ་ཐམས་ཅད་ངུ་འབོད་བཞིན་དུ་འདུས་ནས། བལྟ་བས་ཚེ་གསང་བའི་རྩེ་མོར་དམར་ཆ་ཅུང་ཟད་བྱུང་འདུག ནམ་མཁའི་ཁམས་འཇའ་ཚོན་སྣ་ཚོགས་ཀྱིས་ཁྱབ་པ་དང༌། བར་སྣང་ཐམས་ཅད་དུ་ལྷའི་མེ་ཏོག་ཆུ་ཤོག་ཙམ་གྱིས་བུ་ཡུག་ཏུ་བབ་པ་དང༌། ས་གཞིའི་ཁམས་སུ་དྲི་བཟང་ཁྱད་པར་ཅན་ལྡང་བ་དང༌། སྤུར་ཆུ་བཟང་དུ་གདན་དྲངས་ནས། མ་ཏི་པཎ་ཆེན་དང༌། ཆོས་རྗེ་ཕྱོགས་པ་སོགས་ཡོངས་འཛིན་མང་པོ་འདུས་ནས་སྤུར་སྦྱངས་བ་དང༌། གདུང་ཁང་གི་ཞལ་ཕྱེ་བས། དཔྲལ་བར་ཚེ་དཔག་མེད་སྤྱི་བོར་གཙུགས་ཏོར་རྣམ་རྒྱལ། རྣ་ལྟག་གཉིས་ལ་སྒྲོལ་མ་དཀར་ལྗང༌། ཕྱག་ངར་གཉིས་ལ་འཛམ་སེར་ནག དུང་དཀར་ནས་འབྲུ་ཙམ་གསུམ། གྲུ་མོ་གཉིས་ལ་འཇམ་དཔལ་དང་ཡིད་བཞིན་འཁོར་ལོ་རྣམས་བྱོན་ནོ།། རིང་བསྲེལ་ཁྱད་པར་ཅན་དཔག་ཏུ་མེད་དོ༎ གཤེགས་རྫོགས་དུས་མཆོད་བྱེད་པ་དང༌། གཤེགས་དང་གཤེགས་པའི་དུས་ཐམས་ཅད་དུ་ནམ་མཁའ་ལ་སྒྲ་ཆེན་པོ་དང༌། འཇའ་འོད་དང་རོལ་མོ་ལ་སོགས་ངོ་མཚར་དཔག་ཏུ་མེད་དོ།། འཕགས་པ་ནམ་མཁའི་སྙིང་པོའི་སྤྲུལ་བའི་སྐུ། །རྒྱལ་སྲས་ཚོགས་གཉིས་རྒྱ་མཚོའི་བསྡུས་ཙམ་ནས། །མདྲོས་ཀླུ་ཡི་རྟེན་གནས་གང་ལ་བགྱི། །མ་རུང་སྐྱེ་དགུ་འདྲེན་པར་བྱིན་གྱིས་རློབས། །ཞེས་བྱང་ཆུབ་སེམས་དཔའ་ཆོས་གྲགས་དཔལ་གྱི་རྣམ་ཐར་ཟུར་ཙམ་སྟེ་གཉིས་པའོ།། ༎
༣༽ སྒྲིབ་སེལ་སྤྲུལ་བ་ལོ་ཙ་བློ་གྲོས་དཔལ།
དེ་ནས་འཕགས་པ་སྒྲིབ་པ་རྣམ་སེལ་གྱི་སྤྲུལ་བ། སྒྲ་བསྒྱུར་ཆོས་ཀྱི་རྒྱལ་པོ་ནི། ཡབ་ཡེ་ཤེས་བཟང་པོ་དང་ཡུམ་ལྷ་མོ་སྦྱིན་དགའ་ཞེས་པའི་སྲས་སུ་ཆུ་ཕོ་རྟའི་ལོར། ཡུལ་མདོ་སྨད་དུ་སྐུ་འཁྲུངས་སོ།། དེའི་ཚེ་ནམ་མཁའ་གཡའ་དག་པ་ལ་འཇའ་འོད་དང་མེ་ཏོག་རོལ་མོ་སོགས་ངོ་མཚར་དཔག་མེད་བྱུང་ངོ༌།། སྐུ་གཟུགས་མཛེས་པ་དང༌། ངག་སྙན་པ་དང༌། བློ་གསལ་བ་དང༌། སྙིང་རྗེ་ཆེ་བ་སོགས་ཡོན་ཏན་དཔག་ཏུ་མེད་དོ།། དགུང་ལོ་གཅིག་ནས་ལྔའི་བར་མའི་ནུ་ཞོ་མི་གསོལ་བ་དང༌། མ་ཎི་དང་ཆོས་སྒྲ་ཕལ་ཆེར་གསུངས་པ་དང༌། དགུང་ལོ་བདུན་ནས་བླ་མ་དཔང་རྫོང་པའི་མདུན་དུ་གདན་དྲངས་ནས། ཀློག་མཁས་ཤིང་སྡུད་པ་བློ་ལ་ཟིན་ཅིང༌། བརྟག་གཉིས་དང་གཤེད་སྐོར་ལ་གོ་རྟོག་བཟང་ཚན་སྐྱེ་བས། སྤྲུལ་སྐུར་འདུག་ཅེས་པའི་གྲགས་པ་བྱུང་ངོ།། དགུང་ལོ་བརྒྱད་ནས་གུར་སམ་བྷུ་ཏྲི་སྤྱོད་འཇུག་ཀ་རི་ཀ་གཞུང་འགྲེལ་གསན་ནས་མཁས་པ་ཐོས་ཆོག་པ་ཞེས་གྲགས་སོ།། དགུང་ལོ་དགུ་ནས་རྟ་ནག་ཏུ་བྱོན་ནས་མཁན་ཆེན་པའི་དྲུང་དུ་དགེ་ཚུལ་མཛད་པའི། བློ་གྲོས་དཔལ་བཟང་པོ་ཞེས་མཚན་བཏགས་ཤིང་སོ་ཐར་གྱི་བསླབ་བྱ་ཐམས་ཅད་གསན་ནས། སྡོམ་ལྡན་དུ་གྲགས་ཤིང༌། གསང་ཕུར་བྱོན་ནས་མཁན་ཆེན་ཚུལ་ཁྲིམས་བཟང་གི་མདུན་དུ། ཕར་ཚད་མངོན་གསུམ་གྱིས་ཆོས་དྲིལ་བས་དགུང་ལོ་བཅོ་ལྔ་ལ་མཁས་པར་གྲགས་སོ།།
དེ་ནས་ས་སྐྱར་བྱོན་ནས་སྟོན་པ་ནམ་མཁའ་ཡེ་ཤེས་ཀྱི་དྲུང་དུ་ཕེབས་ནས། འདུལ་བ་ལུང་སྡེ་བཞི་ཆ་ལག་དང་བཅས་པ་གསན་ཅིང་དགོངས་དོན་ལེགས་པར་ཐུགས་སུ་ཆུད་དོ།། མདོ་རྒྱུད་ཡུམ་སྐོར་ཐམས་ཅད་གསན་ཅིང་ཐོས་པ་རྒྱ་ཆེན་པོ་མཛད་ནས་ཆོས་ཀྱི་སྤྱན་ཅན་དུ་གྱུར་ཏོ༑༑ དབུས་གཙང་གཉིས་སུ་གྲྭ་སྐོར་མཛད་པས་རིགས་པའི་རྩལ་སྦྱངས་པས། ན་སོ་ཆུང་བ་ལ་དེ་ཙམ་མཁས་པ་མཚར་ཟེར་བ་མང་དུ་བྱུང༌། མཁས་པའི་བློ་གསལ་ཐམས་ཅད་ཀྱང་སྐུ་དྲུང་དུ་ཆོས་གཏམ་བྱེད་མི་ནུས་ནས་རང་བཞིན་དུ་སྐྲག་པར་གྱུར་ཏོ༎ དགུང་ལོ་ཉེར་ལྔ་ལོན་ནས་བྲག་རམ་དུ་བྱོན་ནས། དཔང་ལོ་ཙྪ་བ་བློ་བསྟན་ལ་སྒྲ་དང་བརྡ་རིགས་ལཉ྄ཙའི་ཡི་གེ་བསླབས་པས་མྱུར་དུ་མཁས་པའི་དུས་སུ། དཔང་གིས་ཁྱོད་ནི་ཐོས་པ་རྒྱ་ཆེན་པོ་མཛད་པ་ལགས། ད་ནི་ཟབ་མོ་ནང་གི་ཆོས་སྐོར་རྣམས་ལ་འཇུག་དགོས་གསུངས་ནས། དེ་ལྟ་བུའི་ཆོས་མཆོག་སུ་ལ་ཡོད་གསུངས་ནས། དཔང་གིས་ཇོ་ནང་ཀུན་མཁྱེན་ལྟ་བུ་ནི་རྒྱ་གར་ན་དཀའ་འོ་ཞེས་སོགས་སྐུའི་སྙན་པ་རྒྱ་ཆེར་གསུངས་པ་གསན་ནས། ཨ་ཀར་ཡལ་ག་རླུང་གིས་བསྐྱོད་པ་ལྟར་ཐུགས་གཡོ་ཞིང་བ་སྤུ་ཟང་ཟིང་མཛད་ནས་དུང་དཀར་ལ་སོགས་པ་ཕྱག་རྟེན་མང་རབ་ཐོགས་ནས། ཇོ་ནང་དཔལ་དུ་བྱོན་ཏེ་ཆོས་རྗེས་མཁས་མཆོག་བརྒྱ་ཕྲག་ཙམ་ལ་རྒྱུད་འགྲེལ་གསུངས་པའི་དུས་སུ་མཇལ་བས། སྐུ་མདུན་དུ་གདན་དྲངས་ནས་གསུང་གླེང་ཅི་རིགས་པ་མཛད་པས། ཁོང་ཀྱང་ལྷུན་པོའི་སྔོན་ནས་མན་དྷ་ར་ལྟ་བུ་གྱུར་ཏོ།། དེ་ནས་བཟུང་སྟེ་ཆོས་རྗེ་སྐུ་དྲུང་དུ་བརྟེན་ནས་དབང་དང་མན་ངག་ཐོག་མར་གསན་ཏེ་ཉམས་མྱོང་ཁྱད་པར་ཅན་རྒྱུད་ལ་སྐྱེས་སོ།།
དེ་ནས་སེམས་འགྲེལ་སྐོར་གསུམ། རྒྱུད་བཀའ། དབང་བཀའ། བསྒྲུབ་བཀའ། ཕར་ཚད་མངོན་འདུལ་ལ་སོགས་པ་བོད་ཀྱི་འགྱུར་ཚད་ཀྱི་གཞུང་འགྲེལ་ཆ་ལག་དང་བཅས་པ་ལེགས་པར་ཞུས་སོ།། དེ་ནས་དགུང་ལོ་ཉེར་བདུན་ལ་ཆོས་རྗེ་རིན་པོ་ཆེའི་དྲུང་དུ་བསྙེན་རྫོགས་མཛད་དེ། འདུལ་བའི་ལུང་སྡེ་བཞིའི་དོན་ཚུལ་བཞིན་དུ་བསྒྲུབ་པའི། ཚུལ་ཁྲིམས་ཀྱི་དྲི་བཟང་ཕུན་སུམ་ཚོགས་པ་སྐུ་དང་ནབ་བཟའ་ལ་བྲོ་བ་དང༌། དགེ་སློང་རྡོ་རྗེ་འཛིན་པའི་མཆོག་ཏུ་གྱུར་ཏོ།། དེའི་དུས་སུ་ཆོས་རྗེ་གསེར་གྱི་མཎྜལ་དང་ཉིད་ཀྱི་ཆོས་དུང་རྒྱང་གྲགས་མ། དར་འབོལ་ཁྱད་པར་ཅན་གསུམ་གྱི་སྣ་དྲངས་པའི་དགུ་ཚན་གཅིག་གནང་སྦྱིན་སྨོན་ལམ་དང་བཅས་པ་མཛད་ནས། ཚོགས་ཆོས་གསུངས་པའི་ཞལ་ཏ་ནན་ཅན་ཕུལ་ནས་ཇོ་ནང་དཔལ་དུ་མཁས་པ་སྟོང་ཕྲག་ཙམ་ལ་ཕར་ཚད་མངོན་འདུལ་རྣམས་དང༌། རྒྱུད་འགྲེལ་ཟབ་ཁྲིད་ཅི་རིགས་པ་གསུངས་སོ།། དེ་ནས་དགུང་ལོ་ཞེ་གཅིག་བཞེས་པའི་ཚེ་ནའང༌། བཀའ་རྒྱུད་གོང་མ་རྣམས་ཀྱི་ཕྱག་དཔེ། ལྷ་ཅ་ལྷ་རྟེན་དང་བཅས་པ་ཕུལ་ནས་གདན་སར་དབང་བསྐུར་བས། ལོ་བཅུ་བདུན་དུ་ཆོས་ཀྱི་འཁོར་ལོ་བསྐོར་ནས་ཕྲིན་ལས་དར་ཞིང་རྒྱས་པར་མཛད་དོ།། སྐུ་འབུམ་ཆེན་པོའི་ཀླུ་ཁང་ལ་གནས་བརྟན་བཅུ་དྲུག་འཁོར་བཅས་བཞེངས་པ་དང༌། བུམ་པ་ལ་མཚན་བཟང་པོ་སོ་གཉིས་ཀྱི་ངོ་བོ་ཀ་རིང་སོ་གཉིས་དང༌། བྲེ་དང་གདུང་འདེགས་པདྨ་ལ་དཔེ་བྱད་བརྒྱད་ཅུའི་ངོ་བོ་ཀ་ཐུང་བརྒྱད་ཅུས་བཏེགས་པར་མཛད་པའི་ཚེ་ནའང༌། ཆོས་རྗེ་རིན་པོ་ཆེའི་ཐུགས་ཤིན་ཏུ་དགྱེས་ནས་བསྔོ་བ་དང་སྨོན་ལམ་ཡང་དག་པར་མཛད་དོ།། དེ་ནས་འཇམ་དཔལ་ཤེས་རབ་བློ་འཕེལ་བསྒྲུབས་པས། རྒྱ་སྲན་ལྗགས་ཞབས་སུ་བཅུག་པའི་མྱུ་གུ་ཞལ་སྒོའི་གྲ་གཉིས་སུ་ཐོན་ཏེ་དབུས་རྒྱབ་ཏུ་བསྣོལ་ནས། སླར་ལོག་སྟེ་དཔྲལ་བ་ནས་བསྣོལ་ནས་སྤྱི་བོར་བསྣོལ་ཏེ་རྩེ་མོར་མེ་ཏོག་དམར་པོ་གཉིས་ཁ་གྱེས་པའི་ལྟེ་བར་འཇམ་དཔལ་དང་དབྱངས་ཅན་མ་གཉིས་བཞུགས་པར་གྱུར་ཏོ།། རིལ་བུ་གང་ལ་བྱིན་པའི་རིགས་ཡང་བློ་རྣོ་ཞིང་གཞུང་ལུགས་ལ་མཁས་པར་བྱེད་དོ།། སྐབས་སྐབས་སུ་གསུང་ཆོས་བཀའ་འགྲེལ། ངོ་སྤྲོད་རྡོ་རྗེ་འཕྲེང་བའི་ཐིག་སྐོར། གཟའ་ཟིན་རྩིས་ལ་སོགས་གསུང་ཆོས་ཁྱད་པར་ཅན་མཛད་དོ།།
རྒྱུད་འབུམ་དག་ཐེར་མཛད་ནས་གླེགས་བམ་དུ་བསྒྲིགས་ཤིང་ཟླ་བ་བཞིར་བཤད་སྦྱར་རྒྱས་པ་གསུངས་སོ།། དེ་ནས་དགུང་ལོ་ལྔ་བཅུ་རྩ་ལྔ་བཞེས་པའི་ཚེ། ཤིང་ཕོ་རྟ་ལོ་རྒྱལ་ཟླ་འི་ཚེས་བརྒྱད་ནམ་གྱི་གོང་ཡོལ་ཙམ་ན་ཞི་བར་གཤེགས་སོ།། ཞག་གསུམ་དུ་འོད་གསལ་མ་བུ་འཕྲོད་པའི་སྟོབས་ཀྱིས་ཆོས་ཉིད་ངང་ལ་བཞུགས་ནས། །ས་ཡི་དཀྱིལ་འཁོར་བཞིའི་ཁྱོན།། རྐང་པ་ཡ་གཅིག་མཐིལ་གྱིས་གནོན། །རྐང་མཐེབ་སེན་མོ་ཁྱོན་གྱིས་ཀྱང༌། །ཚངས་བའི་ཡུལ་ས་རྩེ་ནས་གནོན། །ཞེས་གསུངས་པ་ལྟར་དཀར་པོ་སྟེང་དང་དམར་པོ་ཆུ་ལམ་ནས་བྱུང་ངོ༌།། དེ་ནས་སྤུར་སྦྱངས་ཚེ་སྤུར་ཁང་གི་མཐའ་བསྐོར་དུ་མཆོད་རྫས་ཀྱིས་བསྐོར་ཞིང༌། བླ་མ་དགེ་འདུན་པ་སྟོང་ཕྲག་དུ་མ་འདུས་པའི་ཚེ་ན། སྤྲིན་གྱིས་ས་གཞི་ཁེངས་ནས་གཅིག་གིས་གཅིག་མི་མཐོང་བས་སྤུར་ལ་མེ་སྤར་མ་ཐག་ཏུ་སྤྲིན་ཐམས་ཅད་དུས་གཅིག་ཏུ་སངས་ཀྱིས་སོང་ནས་ནམ་མཁའ་གཡའ་དག་པའི་དཀྱིལ་དུ་འཇའ་འོད་སྣ་ལྔ་དར་ཡུག་བརྐྱངས་པ་ལྟ་བུ་ཤར་ནུབ་ཏུ་གང་ཞིང༌། སྤུར་སྦྱངས་མ་ཚར་བར་དུ་མ་ཡལ། ལྷའི་མེ་ཏོག་དཀར་དམར་སྔོ་ལྗང་མང་པོ། ཆུ་ཤོག་ཙམ་སྤུར་ཁང་གི་སྟེང་དུ་གཅིག་གི་རྒྱབ་གཅིག་གིས་ནོན་ནས་བབ་པ་དང༌། སྤྲིན་མེད་ཅིང་ཡུལ་འཇམ་པའི་ངང་ནས་དྲི་བཟང་གི་ངད་ལྡང་བ་དང༌། ནམ་མཁའ་ལ་རོལ་མོ་གྲགས་པ་དང༌། ས་གཡོས་པ་བྱུང་ངོ༌།། སྤུར་སྦྱངས་བ་ཚར་མ་ཁད་ནམ་མཁའི་འཇའ་འོད་ཡལ་ནས། ལྷོ་བྱང་གི་བར་གྱི་ནམ་མཁའ་འོད་ཟླུམ་པོའི་ཕྲེང་བས་ཁྱབ་པར་གྱུར་ཏོ།། ཞག་བདུན་ནས་སྤུར་ཁང་གི་ཞལ་ཕྱེ་བས། ཕྱག་ངར་ལ་ཁ་སར་པ་ཎི་དང༌། དཔྲལ་བར་བཅོམ་ལྡན་འདས། མགྲིན་པར་འཇམ་དཔལ། དུང་དཀར་ལྔ༌། རིང་བསྲེལ་ཁྱད་འཕགས་དཔག་མེད་བྱོན་ནོ།། དེ་ནས་ཆོས་རྗེ་རིན་པོ་ཆེའི་ལོ་ཙྪ་བ་ཞི་བར་གཤེགས་པའི་ཕྱག་དཔེ་ལྷ་རྟེན་ཐམས་ཅད་མཁན་ཆེན་ཕྱོགས་ལས་རྣམ་རྒྱལ་ལ གནང་ཞིང་རྒྱལ་ཚབ་གཏད་དོ།། དེས་ཀྱང་ཕྲིན་ལས་རྒྱས་པར་བྱེད་དོ།།
གང་སྐུ་འོད་ཀྱིས་འཇིག་རྟེན་མུན་པའི་ཚོགས། །
འཇོམ་མཛད་དཔལ་ལྡན་བླ་མ་མཆོག་གི་རྒྱལ། །
སྒྲིབ་པ་རྣམ་སེལ་བློ་གྲོས་དཔལ་འབྱོར་ཅན། །
ཞབས་དྲུང་སྐྱེས་ནས་ཆོས་ལ་སྤྱོད་པར་ཤོག །
ཅེས་ལོ་ཙྪ་བ་ཆོས་ཀྱི་སྤྱན་ཅན་གྱི་རྣམ་ཐར་མདོར་བསྡུས་ཙམ་སྟེ་གསུམ་པའོ།། ༎
༤༽བྱམས་པའི་རྣམ་འཕྲུལ་ས་བཟང་མ་ཏི་པཎ་ཆེན།
དེ་ནས་རྒྱལ་བ་བྱམས་པའི་རྣམ་འཕྲུལ་ས་བཟང་མ་ཏི་པཎ་ཆེན་ཞེས་བྱ་བའི། འཁྲུངས་ཡུལ་ནི་མངའ་རིས་ཞེས་བྱ་བ་ལ། ཡབ་བཟོད་པ་དཔལ། ཡུམ་པདྨ་བཙུན་ཞེས་བྱ་བ་རིགས་མཐོ་ལ་འབྱོར་བ་རྒྱས་པ་བསོད་ནམས་ཆེ་བའི་སྲས་སུ། ངོ་མཚར་བའི་ལྟས་དང་བཅས་ཏེ། ཤིང་ཕོ་རྟའི་ལོ་ལ་སྐུ་བལྟམས་སོ།། བཙས་མ་ཐག་ཏུ་གོམ་པ་གསུམ་བོར་ནས་བཞེངས་ཏེ། དགའ་ལྡན་གྱི་ལྷ་དག་གིས་ཀྱང་ཁྲུས་ཆབ་གསོལ་ནས། སྐུ་ལ་འཇའ་འོད་བསྐོར་ནས་སྨྲས་པ། དགའ་ལྡན་བྱམས་པའི་ཏིང་འཛིན་དང་བསིལ་བས། །ཉོན་མོངས་ཚ་གདུང་འགྲོ་བ་ཀུན་སྐྱོབ་ཅིང༌། །མི་ལོ་བརྒྱ་ཕྲག་ལྷག་པར་བོད་ཁམས་སྐྱོང༌། །དེ་ནས་འཆི་ཚེ་དགའ་ལྡན་གནས་སུ་འགྲོ། ཞེས་གསུངས་པའི་ཚིགས་བཅད་ཕྱོགས་བཅུའི་སངས་རྒྱས་ཀྱི་ཞིང་ཐམས་ཅད་དུ་གྲགས་ནས་བྱང་ཆུབ་སེམས་དཔའ་རྣམས་ཀྱིས་མེ་ཏོག་གཏོར་རོ།།
དེ་ནས་ཡུམ་གྱིས་བུ་བང་དུ་ལེན་ནས་གསང་ཐབས་སུ་བསྐྱེད་དོ།། དེ་ཡང་གཟུགས་བཟང་བ་དང༌། རྣམ་རིག་གསལ་བ་དང༌། བྱམས་པ་ཆེ་བ་དང༌། དྲི་བཟང་གིས་ཁང་ཁྱིམ་གང་བ་དང༌། ཆོས་སྒྲ་གསུང་བ་སོགས་ངོ་མཚར་བྱུང་བ་གྲུབ་ཐོབ་བྱ་རིན་བས་གཟིགས་ནས། དེའི་སྒོ་གར་ཕྱིན་ཏེ། གཟིགས་ནས་བྱམས་པ་ཉིད་དུ་མཁྱེན་ཏེ། ཞབས་རྡུལ་སྤྱི་བོར་གཏུགས་སོ།། འདི་གཟོད་ང་ལ་འབུལ་དགོས། གསུང་ནས་གནང་སྟེ་ཐུགས་དགྱེས་ནས་རང་གི་གནས་སུ་གཤེགས་ཤིང༌། ལོ་བཞི་ལོན་ནས་བྱམས་པའི་ཆོས་ལྔ་ཁ་ཏོན་མཛད། དགུང་ལོ་བདུན་ལོན་ནས་གྲུབ་ཐོབ་བྱ་རིན་པའི་ཡབ་ཡུམ་གཉིས་ལ་མཛོ་མོ་གཅིག་བྱིན་ཏེ། རི་ཁྲོད་དུ་གདན་དྲངས་ནས་ཁྲིད་དང་མན་ངག་ཟབ་མོ་གསན་ཅིང༌། རྟོགས་པ་ཁྱད་པར་ཅན་རྒྱུད་ལ་སྐྱེས་སོ།།
དགུང་ལོ་དགུ་ལོན་ནས་རྡོ་ར་བའི་དགོན་པར་བཏང་ནས། བླ་མ་རིན་ཆེན་བཟང་པོའི་མདུན་དུ་བགྲོ་གླེང་དང་ཕར་ཚད་གཉིས་ལོ་གཅིག་གསན་ནས་མཁྱེན་པར་གྱུར་ཏོ། དེ་ནས་དགུང་ལོ་བཅོ་ལྔ་ལོན་ནས་སྙི་ཐང་དུ་བྱོན་ནས་མཁན་ཆེན་བཀྲ་ཤིས་སེངྒེའི་དྲུང་དུ་དགེ་ཚུལ་གྱིས་བསླབ་པ་བླངས་ནས་མཚན་བློ་གྲོས་རྒྱལ་མཚན་དཔལ་བཟང་པོ་ཞེས་བཏགས། ཀ་རི་ཀ་ལ་སོགས་སྡོམ་ཚིག་ཆ་ལག་དང་བཅས་པ་གསན་ནས་ཐུགས་སུ་ཆུད་དོ།། འདུལ་བ་མདོ་རྩ་ལ་སོགས་ཆོས་སྣ་མང་པོ་གསན་ནས་མཁས་པར་གྲག་གོ དེ་ནས་ར་ལུང་གི་གནས་སུ་བྱོན་ནས་བླ་མ་ཡེ་ཤེས་རྒྱལ་མཚན་ལ་འདུལ་བ་མངོན་པ་ཚད་མ་སྤྱོད་འཇུག་སོགས་དཔག་མེད་སློབ་གཉེར་མཛད་ཅིང༌། ཚིག་དོན་མ་ལུས་པར་ཐུགས་སུ་ཆུད་དོ།། སྟོན་པ་བཟང་པོའི་ཚད་རྟོགས་པར་གྱུར་ཏོ།། དེ་ནས་ས་སྐྱར་བྱོན་ཅིང་འཇམ་དབྱངས་ཆོས་ཀྱི་རྒྱལ་མཚན་ལ་ཕར་ཚད་མངོན་གསུམ། བརྟགས་གཉིས་གུར་སམ་བྷུ་ཏྲི་ལ་སོགས་སློབ་གཉེར་དྲིལ་བུས་མཁས་པའི་གྲགས་པ་ཐོབ་ཅིང༌། དགུང་ལོ་ཉི་ཤུ་རྩ་གཅིག་ཏུ་སློ་བུ་སྟོང་ཆེན་དུ་བྱོན་ནས་སྐྱི་སྟོན་ཉི་མ་རྒྱལ་མཚན་ལ་དབང་དང་མན་ངག་ཅི་རིགས་པ་གསན་ཅིང༌། བྲག་རམ་ལ་གཤེགས་ཏེ་བླ་མ་བསོད་ནམས་བཟང་པོ་ལ་འཇམ་དཔལ་རྩ་རྒྱུད། གཤེད་སྐོར། ཞི་བྱེད་ནཱ་རོ་ཆོས་དྲུག་དམར་ཁྲིད་ལ་སོགས་གསན་ནས་ཐོས་པ་དམ་པོ་བྱུང་ངོ༌།།
དེ་ནས་བྱང་དགོན་དུ་བྱོན་ཏེ། སྟོན་པ་སངས་རྒྱས་བཟང་པོ་ལ་བདེ་མཆོག་འབུམ་ལྔ་ལ་སོགས་བཀའ་ཆོས་མང་དུ་གསན་ནོ༎ དེ་ནས་སྟག་ལུང་དུ་བྱོན་ཏེ་བླ་མ་རིན་ཆེན་བཟང་པོ་ལ་ཡུམ་སྐོར་ལ་སོགས་གསན་ནས་དཀའ་བཅུ་འཛིན་པའི་གྲགས་པ་བྱུང་ངོ༌།། དེ་ནས་དགུང་ལོ་ཉེར་ལྔར་ཞ་ལུར་བྱོན་ནས་མཁན་ཆེན་རིན་ཆེན་གྲགས་པའི་དྲུང་དུ་བསྙེན་རྫོགས་མཛད། དགེ་སློང་རྡོ་རྗེ་འཛིན་པའི་མཆོག་ཏུ་གྱུར་ཏེ། དེར་དབྱར་ཆོས་མཁའ་འགྲོ་རྒྱ་མཚོའི་རྒྱུད་གསུངས་པའི་ཆོས་གྲྭར། ཆོས་རྗེ་ཀུན་མཁྱེན་པའི་རྣམ་ཐར་གསན་པས་དད་པས་སྤྱན་ཆབ་བབས་ནས་ཐལ་མོ་ཡང་ཡང་སྦྱར་ཞིང་སྐུ་དྲུང་དུ་མཇལ་བའི་སྨོན་ལམ་གདབ། དེ་ནས་གྲྭ་བ་གཅིག་དང་བཅས་ཇོ་ནང་དཔལ་དུ་བྱོན་ནས་སྔ་དྲོ་ཞིག་ཏུ་སླེབས་ནས། ཆོས་རྗེ་ཐུགས་དམ་གྲོལ་ཞིང་ཆོས་དུང་འབུད་པའི་དུས་དང་ཕྲད་པའི་རྟེན་འབྲེལ་བཟང་པོར་འཕྲོད་ནས། སེར་ཚོགས་ཀ་པ་ལི་ཐོགས་པ་གཉིས་བརྒྱ་ལྷག་ཙམ་ལ་རྒྱུད་འགྲེལ་གཞུང་བཤད་གྲྭ་ཟུར་མ་ཉམས་པའི་ནང་ནས། ཕར་ཚད་མངོན་འདུལ་དང་སྦྲགས་ནས་ཆོས་སྟོན་ཕུན་སུམ་ཚོགས་པ་གསན་ནས། ད་སྔ་གང་དུ་ཕྱིན་ཀྱང་ཆོས་རྗེ་འདི་ལྟ་བུའི་བླ་མ་མ་རྙེད་སྙམ་ནས་ཐུགས་དགྱེས་པའི་ངང་ནས། སྤྱན་ཆབ་ཤོར་ནས་གྲལ་མཐར་བཞུགས་པའི་སུ་ཡང་ཞལ་ངོ་མ་ཤེས་ཀྱང༌། ཆོས་རྗེ་རིན་པོ་ཆེས་མཁྱེན་ནས་ཆོས་སྟོན་ཕྱི་ཡོལ་ཙམ་ནས་གྲོལ་བ་དང༌། སྐུ་མདུན་དུ་གདན་དྲངས་པའི་བསུ་བ་སྤོས་ཀྱེ་རིང་བུ་དང༌། གདུགས་དང༌། མཁར་རྔ་བརྡུངས་ནས་ནང་དུ་བྱོན་པའི་ཚེ་ན་ཡང༌། ཆོས་རྗེས་དབུ་ཞྭ་བླང་ཞིང་ལྟ་བ་ཡང་མཛད། ཁོང་གིས་ཕྱག་ཕུལ་ནས་ཕྱག་རྟེན་ཅི་རིགས་པ་བཞག ཇ་ཞུས་ལ་སོགས་པ་ཞབས་ཏོག་ཕུན་སུམ་ཚོགས་པ་མཛད། གསུང་གླེང་མཛད་པ་ལ་འབྱམས་ནས་མུན་རུབ་ཀྱང༌། བྱོན་པར་མི་གནང་བ་ཐུགས་རྩིས་ཆེན་པོ་མཛད། དེ་ནས་བཟུང་སྟེ་ཆོས་རྗེའི་ཞབས་དྲུང་དུ་འབྲལ་མེད་དུ་བཞུགས་པས། ཕྱི་ནང་གི་ཆོས་སྐོར་ཆོས་རྗེ་ཉིད་ལ་མངའ་བ་ཐམས་ཅད་ཞུས་ཤིང་མཁས་པར་གྱུར་ཏོ།། རྩ་བའི་བུ་ཆེན་པོའི་སར་ཕུལ་དུ་ཕྱིན་ཏེ། དེ་ནས་ཀུན་སྤངས་ཆོས་གྲགས་དཔལ་དང་ལོ་ཙྪ་བའི་སྐུ་མདུན་དུ་རྩིས་ཀྱི་རྒྱུ་མཚན་དང༌། དབང་མདོར་ལ་སོགས་ཟབ་ཆོས་མང་དུ་ཞུས་སོ།།
དགུང་ལོ་ཞེ་བརྒྱད་དུ་ལོ་ཙྪ་བ་བློ་གྲོས་བསྟན་པ་ལ་སྒྲ་དོན་དང༌། བརྡ་དང་བརྡ་ལན་མཆོད་གར་ལ་སོགས་མང་དུ་གསན་ནས། བླ་མ་ཟླ་བ་རྒྱལ་མཚན་གྱིས་ས་བཟང་དགའ་ལྡན་གྱི་འཚོགས་དཔོན་དུ་གདན་དྲངས་ནས། ལོ་གཅིག་དབྱར་ཆོས་དགུན་ཆོས་མཛད་པས་རྒྱུད་འགྲེལ་ཤེས་པ་མང་དུ་བྱུང་ངོ༌།། དེ་ནས་དགོན་གནས་གཞི་རྟེན་དང་བཅས་པ་ཕུལ་ནས་དེར་བཞུགས་ནས། སྣར་ཐང༌། ནག་ཕུག ཞྭ་ལུ། རྭ་ལུང༌། སྙི་ཐང༌། ས་སྐྱ། གསང་ཕུ་ལ་སོགས་དབུས་གཙང་གི་བླ་ཆེན་དང༌། དགེ་འདུན་པ་མང་པོ་ཉན་པར་འདུས་སོ།། བྱམས་པ་གླིང་དུ་སྡེ་པ་དོལ་པ་བསྐུལ་ནས། ཇོ་ནང་དཔལ་གྱི་མཆོད་རྟེན་གྱི་ཚད་དང་ལྡན་པ་བཞེངས་ནའང༌། ཚད་ལན་གསུམ་བཅད་ཀྱང་དེ་བཞིན་དུ་བྱུང་མ་ཉན་པས། པཎ་ཆེན་ལ་ཞུས་པས། རིགས་ལྡན་སྤྲུལ་བའི་སྐུ་དང་འདྲན་མི་ཐུབ། གང་ནུས་ཤིག་ཀྱིས་གསུངས་ནས། རྟེན་ཆེན་ཡོངས་སུ་རྫོགས་པར་བཞེངས་སོ། བུམ་པའི་ནང་དུ་པཎ་ཆེན་གྱི་གསེར་སྐུ་དུས་ཀྱི་འཁོར་ལོ་ཕྱག་མང་མི་འགྲེང་བ་ཙམ་བཞེངས་སོ།། དེ་ནས་རབ་གནས་མཛད་པ་ལ་འབྲས་བུའི་མེ་ཏོག་གཏོར་བས་རྟེན་ལ་ཕོགས་པ་འབྲུ་ཚུགས་མིས་མངོན་སུམ་དུ་མཐོང༌། ལོ་ཙྪ་བ་བྱམས་པ་དེ་ང་ཡིན་གསུངས་ནས། ཁྲོ་ཕུ་འབུམ་པའི་ནང་དུ། ངས་རྒྱར་ནས་འོངས་བའི་ལྕགས་ཀྱི་སྤར་ཁྲི་དང༌། ཀླུ་སྒྲུབ་ཀྱི་སྒོམ་ཐག ས་ར་ཧ་པའི་ཕྱག་འཁར་ཡོད་ཅེས་ངོས་བཟུང་གྱིས་ཐུགས་ཤེས་མང་དུ་མཛད། ཁྱད་པར་དུ་སྐུ་མཚམས་དམ་པོར་བཞུགས་པའི་ནུབ་གཅིག་གི་ཐོ་རེངས་ཙམ་ནས་བརྡ་མཛད་པས། བྱང་ཆུབ་བཟང་པོ་ཞེས་བྱ་བ་སྐུ་གཡོག་པ་དེ་སྐུ་མདུན་དུ་ཕྱིན་ནས། ཅི་ལགས་ཞུས་པས་དལ་མོ་སོང༌། ཕ་རི་གཉའ་ཆད་ན་ཡོད་པའི་འོབས་ཀྱི་ནང་དུ་ཅིག་གིས་ནལ་ཕྲུག་ཞིག་བསྐྱུར་ནས་ཡོད་དེ་ཁྱེར་ཤོག་གསུངས་ནས། ཁོང་དེར་ཕྱིན་ནས་ཐག་རིང་བས་ཉི་མ་ཤར་ཙམ་ན་སླེབས་པས། ཕྱི་ནང་བེར་གྱི་ཚལ་པས་ཁ་བཅད་པའི་ནལ་ཕྲུག་གཅིག་སྣང་བས། ཆོས་རྗེའི་ཐུགས་རྗེས་མ་ཤི་བས་ཁ་ཚར་ཕྱུང་ནས་འགུལ་ནུས་པས་བླངས་ནས་སྐུ་མདུན་དུ་འོང་ནས། ཆོས་རྗེ་ཚང་གི་སྙིང་རྗེ་ཡིན་ཅིང་རྩོག་གིས་ཅི་བྱེད་ཞུས་པས། ཆོས་རྗེའི་ཞལ་ནས། འདི་སྐྱེས་བུ་དམ་པ་འོངས་གི་གསུངས་ནས། ཆོས་རྗེ་ཉིའད་ཀྱི་སྲིང་མོ་བུ་རྒྱུད་མང་བ་བཙན་ཕྱུགས་ལྡན་པ་ཞིག་ལ་མཛོ་མོ་གཅིག་དང་གསེར་སྲང་གཉིས་དང་བཅས་གཏད་དེ། ལོ་བདུན་ལོན་དུས་ཕྱིན་ཆད་བྱས། དེ་ནས་ལོ་བདུན་ལོན་ནས་ཆོས་རྗེའི་མདུན་དུ་གཏད་པས། ཆོས་སློབ་པས་ད་ལྟ་ས་བཟང་བསོད་ནམས་དཔལ་ཞེས་མཁས་པའི་སྐྱེས་བུ་ཉིད་དོ།།
གསུང་ཆོས་མང་ཞིང་གྱ་ནོམ་པ་མང་དུ་ཡོད་དོ།། དེ་ནས་དགུང་ལོ་གྱ་གསུམ་བཞེས་དུས་སུ། མེ་མོ་ཕག་གི་ལོ་ཐ་སྐར་ཟླ་བའི་ཚེས་བཅོ་ལྔ་ལ་ངོ་མཚར་དུ་མ་དང་བཅས་ཏེ་ཞི་བར་གཤེགསསོ།། ཞག་བདུན་ནས་དཀར་པོ་སྟེང་དང་དམར་པོ་འོག་ཏུ་འབབ་ཅིང༌། སྤུར་སྦྱངས་བའི་ཚེ་ན་ས་གཡོས་པ་དང༌། ནམ་མཁའ་ཐམས་ཅད་འཇའ་འོད་དང་མེ་ཏོག་གི་ཆར་དང་རོལ་མོ་དང་བཅས་པའི་དགའ་ལྡན་ལྷ་རྣམས་ཀྱིས་བསུས་ནས་གདན་དྲངས་སོ།། གདུང་ཁང་གི་ཞལ་ཕྱེ་བས། དཔྲལ་བར་རྡོ་རྗེ་འཆང༌། རྣ་ལྟག་གཡས་གཡོན་གཉིས་སུ་མི་གཡོ་བ་དང་ཕག་མོ། རྗེ་ངར་གཉིས་ལ་མགོན་དཀར་དང་ལྷ་མོ། དུང་དཀར་གཡས་འཁྱིལ་ལྔ༌། རིང་བསྲེལ་རྐྱེན་ཐུབ་མང་པོ་བྱོན་ནོ།།
འཆི་མེད་རྡོ་རྗེ་ལྟ་བུའི་སྐུ་བརྙེས་ཀྱང༌། །
ལེ་ལོ་ཅན་རྣམས་ཆོས་ལ་བསྐུལ་བའི་ཕྱིར། །
ལྷ་ཡིས་བསུས་ནས་དགའ་ལྡན་གནས་སུ་གཤེགས། །
ད་དུང་འདི་འབྲལ་མེད་པར་བྱིན་གྱིས་རློབས། །
ཞེས་ས་བཟང་མ་ཏི་པཎ་ཆེན་གྱི་རྣམ་ཐར་ཉེ་བར་བསྡུས་པ་སྟེ་བཞི་པའོ།། ༎
ཧོ་ཁའི་དོ།
ཧོ་ཁའི་དོ་(ཉི་ཧོང་སྐད།: 北海道)ནི་ཉི་ཧུང་གི་གླིང་ཕྲན་ཆེ་ཤོས་ཨང་གཉིས་པ་དེ་རེད།
ཀུན་མཁྱེན་ཡབ་སྲས་རྣམ་ཐར།
༥༽སའི་སྙིང་པོའི་སྤྲུལ་པ་ཆོས་རྒྱལ་ཕྱོགས་ལས་རྣམ་རྒྱལ།
དེ་ནས་འཕགས་པ་སའི་སྙིང་པོའི་སྤྲུལ་པ། ཕྱོགས་ལས་རྣམ་རྒྱལ་གྱི་འཁྲུངས་ཡུལ་ནི་མངའ་རིས། ཡབ་སྦྱིན་པ་དཔལ། ཡུམ་ཏིང་འཛིན་སྒྲོལ་མ་ཞེས་བྱ་བ་དབེན་པ་ཉམས་དགའ་བའི་ནགས་ཚལ་དུ་མེ་ཕོ་རྟའི་ལོ་ས་ག་ལ་སྐུ་བལྟམས་སོ།། དེའི་ཚེ་ན་བྱ་སྣ་ཚོགས་བས་བསུས་ནས་སྐད་སྙན་པ་སྒྲོགས་ཤིང་འཇའ་འོད་དང་ས་གཡོས་སོ།།
དགུང་ལོ་བཞི་ལོན་ནས་དགེ་སློང་རིན་ཆེན་རྡོ་རྗེ་ལ་ཡི་གེ་སློབ་པས་ཀློག་མཁས་པར་གྱུར་ཏོ།། སྤྱོད་འཇུག་ལ་གཟིགས་པ་ཙམ་གྱིས་གོ་དོན་ཡང་དག་པར་སྐྱེས་སོ།། དེ་ནས་མཚོ་མ་བང་འགྲམ་དུ་རི་བའི་བླ་མལ་པྲ་འབེབས་བརྒྱད་བསླབ། དེ་ནས་ཆོས་རྗེ་རཏན་བྷོ་དྷི་ལ་རྡོར་ཕྲེང་གི་དབང་ཞུས། དེ་ནས་པཎྜི་ཏ་ཨུ་མ་པ་ཏི་ལ་ལེགས་སྦྱར་གྱི་སྒྲ་དང་སཾ་ཀྲི་ཏའི་སྐད་བསླབས་སོ།། དེ་ནས་དགུང་ལོ་བརྒྱད་ནས་ཆུ་མོ་གླིང་ལོར་བླ་མ་བྱང་ཆུབ་དཔལ་གྱི་ཞབས་ཏོག་ཏུ་གཙང་ཡུལ་གློ་བུ་སྟོང་ཆེན་དུ་བྱོན་ནས། མཁས་པ་གཙང་ནག་པ་ལ་དབུ་མ་རྩ་བ་ཤེས་རབ། དེའི་འགྲེལ་བ་ཟླ་བ་གྲགས་པའི་མཛད་པ་གསན་ནོ།།       དགུང་ལོ་བཅུ་གསུམ་ལོན་པའི་དུས་སུ་དབུ་མ་རྩ་ཤེར་གྱི་འགྲེལ་བ་ནག་འབྱམ་ཐུགས་ལ་འཆད་དོ།། དེ་ནས་སློབ་དཔོན་རིན་ཆེན་དཔལ་གྱིས་མཁན་པོ་མཛད། དབུ་མ་པ་བྱང་ཆུབ་དཔལ་གྱིས་ལས་ཀྱི་སློབ་དཔོན་མཛད་ནས། དགེ་ཚུལ་གྱི་བསླབ་པ་བླངས་ནས་མཚན་ནི་ཆོས་ཀྱི་རྒྱལ་པོ་ཞེས་བཏགས་སོ།། དེ་ནས་བླ་མ་རྒྱ་རས་བ་ལ་བདེ་མཆོག་དྲིལ་བུ་པའི་དབང༌། སྒྲོལ་མ་ས་ལུགས་བདེ་མཆོག་སྙན་རྒྱུད་ལ་སོགས་མང་པོ་གསན་ནོ།། དེ་ནས་བླ་མ་དང་ཤོད་པ་ལ་རྡོ་རྗེ་རྣལ་འབྱོར་མའི་དབང་སྒྲོལ་གྱི་ཁྲིད་ཞུས་སོ།། འཕན་ཡུལ་བ་གྲགས་པ་ལ་ཚད་མ་དང་ཕར་ཕྱིན་བསླབས་ནས་མཁས་པར་གྲགས་ནས། ཆུ་ཕུག་གི་དགོན་པར་གདན་དྲངས་ཏེ་བླ་མ་བྱང་ཆུབ་དཔལ་གྱི་གདན་ས་མཛད་དོ།། དེར་ལོ་ངོ་གཉིས་ལ་དབུ་མ་རྩ་ཤེར་འཆད་དོ།། དེ་ནས་ཕར་ཚད་མངོན་འདུལ་གྱི་སློབ་གཉེར་མཛད་དོན་དུ། གུང་ཐང་སྐྱིད་རུང༌། ལ་སྟོད་ཐོལ་བུ། ཕག་སྐོར་སོགས་ལ་མཁས་པ་མང་པོའི་དྲུང་དུ་ཐོས་པ་རྒྱ་ཆེན་པོ་མཛད་དོ།། དེ་ནས་ཆུ་མོར་གླིང་ལོར་ས་སྐྱར་ཕེབས་ནས་བླ་མ་ཀུན་བློ་ལ་ཕར་ཚད་གསན་ནོ།། དེའི་སྟོན་ཁར་བྲག་རམ་དུ་བྱོན་ནས། སློབ་དཔོན་དཀོན་བཟང་བ་ལ། ཕར་ཚད་མངོན་གསུམ་གསན་ནས་མཁས་པར་གྲག་གོ། དེ་དུས་རང་སྟོང་ལ་ཞེན་པ་ཆེན་པོ་མཛད་དོ། །
དེ་ནས་དགུང་ལོ་ཉེར་གཅིག་ལོན་ནས་གུང་ཐང་ཆོས་སྐོར་གླིང་དུ་བྱོན་ནས་མཁན་ཆེན་དོན་གྲུབ་དཔལ་ལ་བསྙེན་རྫོགས་མཛད། དེ་ནས་གསང་ཕུ། ཞྭ་ལུ། སྣར་ཐང༌། དཔལ་སྟེང༌། ཁྲོ་ཕུ་ལ་སོགས་དགོན་སྡེ་ཀུན་ལ་གྲྭ་སྐོར་མཛད་དེ། སུ་ལ་རྩོད་པ་བྱས་ཀྱང་རྒྱལ་བས། ཕྱོགས་ལས་རྣམ་རྒྱལ་ཞེས་མཁས་པའི་གྲགས་པ་ཕྱོགས་བཅུར་ཁྱབ་པོ། དེ་ནས་ས་སྐྱར་བྱོན་ནས་འོད་ཟེར་སེངྒེ་ཞེས་བྱ་བའི་དབང་བ་ཞིག་གིས། བླ་མ་ཀུན་དགའ་རྒྱལ་མཚན་ལ་ཞུས་པ། གུང་ཐང་གི་ཕྱོགས་ལས་རྣམ་རྒྱལ་ཞེས་བྱ་བའི་ཐུགས་རྒྱལ་ཅན་གཅིག་འདིར་གྲྭ་སྐོར་ལ་འོང་གི་ཞེས་པའི་བླ་མ་མཉེས་སོ།། ནང་བར་མཁས་པ་བྱང་ཆུབ་དཔལ་ལ་སོགས་བགྲོ་གླེང་མཛད་པས་རྒྱལ་ནས་ཞྭ་ལུར་བྱོན་ཏེ། བུ་སྟོན་པ་ལ་ཕར་ཕྱིན་གསན་ཀྱང་ཐུགས་བསྐྱེད་ལྷག་པོ་མ་བྱུང་ངོ༌།། དེ་ནས་འཕན་ཡུལ་དུ་བཀྲ་ཤིས་སེངྒེ་ལ། དབུ་མ་རྩ་ཤེར། ཤེར་འཇུག་བསྟོད་ཚོགས་རིགས་ཚོགས་རྣམས་གསན་ནོ།།
དེ་ནས་ཡར་བོ་གྲ་ཐང་དུ་བྱོན་ནས། བླ་མ་ར་ཀ་བ་གྲགས་པའི་མདུན་དུ་དྲིལ་བུ་སྐོར་གསུམ། རྒྱུད་རྟོགས་བདུན་ལ་སོགས་གཤེད་སྐོར། ཀྱཻ་རྡོར་ས་ལུགས། རྔོག་ལུགས་ལ་སོགས་དབང་བཀའ་ཐམས་ཅད་ཞུས་སོ།། དེ་ནས་གཙང་ལ་བྱོན་ནས་བྲག་རམ་ལ་བཞུགས་པའི་དུས་སུ་ཆོས་རྗེ་ཀུན་མཁྱེན་ཆེན་པོའི་གྲགས་པ་ཁྱད་པར་ཅན་དང༌། གཞན་དང་མི་འདྲ་བའི་མཆོད་རྟེན་ཆེན་པོ་ངོ་མཚར་ཅན་ཞིག་བཞེངས་ནས་ཡོད་ཟེར་ཐོས་ནས། དེར་ལུང་རིགས་ཀྱི་བགྲོ་གླེང་གཅིག་གཏན་ལ་དབབ་དགོས་སྙམ་ནས། ཇོ་ནང་བ་ཀུན་མཁྱེན་བས་སྔ་རབས་པའི་ཕལ་ཆེར་དང་གྲུབ་མཐའ་མི་མཐུན་པའི་སྲོལ་བཏོད་ནས་ཡོད་ཟེར། དེ་ལ་ལུང་རིགས་ཀྱི་བགྲོ་གླེང་བྱེད་པ་ལ། ཞག་འགའ་ནས་འགྲོ་དགོས་གསུངས་པ་དང༌། སློབ་དཔོན་དཀོན་བཟང་པ་ན་རེ། དེ་མཚུངས་པ་མེད་པའི་སྐྱེས་ཆེན་དམ་པ་ཡིན། གང་ཅན་ཁམས་སུ་དེ་འདྲ་མེད། དེར་བྱོན་པ་འཐད། བློ་སྐྱེད་ཆེན་པོ་འབྱུང་བ་སྲིད་གསུངས་ནས། ཇོ་ནང་དཔལ་དུ་ཕྱིན་ནས། དགེ་འདུན་རྒྱ་མཚོ་ཙམ་ལ་ཆོས་སྟོན་ཚར་ནས་སླེབས་པ་དང༌། སྐུ་གཉེར་པ་ལ་འཕྲིན་བཅུག་པའི། དེས་སྐུ་དྲུང་ནས་ཞུས་པ་དང༌། ནང་དུ་གདན་དྲངས་ནས་ཡོལ་བ་བྱས་ནས་སྐུའི་གཟི་བརྗིད་མི་བཟོད་པར་ཕྱག་འཚལ་ནས་ལུས་འདར་དེ། ཚུལ་ཁྲིམས་ཀྱི་དྲི་ཕུན་སུམ་ཚོགས་པ་བྲོ་བ་དང༌། མཚན་དང་དཔེ་བྱད་འབར་བ་མཐོང་ནས་དེ་བཞིན་དུ་དེ་བཞིན་གཤེགས་པ་དངོས་ཀྱིས་འདུ་ཤེས་བྱུང་ངོ༌།། ཕྱག་རྟེན་མཚོན་ཙམ་ཕུལ་ནས་ཆོས་རྗེ་རིན་པོ་ཆེའི་མཁྱེན་བཞིན་དུ། སྟོན་པ་གང་ནས་འོངས། རིགས་སུ་ཡིན་ཞེས་གསུངས་པས། རང་དབང་མེད་པར་སྐད་འདར་ནས་ཞུས་པ་ཁོ་བོ་མངའ་རིས་པ་ཞིག་ལགས། དབུས་གཙང་གཉིས་སུ་སློབ་གཉེར་བྱེད་དུ་འོངས་བས། སློབ་གཉེར་འཕེལ་བོ་བྱུང་ལགས་ཞུས་པ་དང༌། དེ་ནས་ཕན་ཚུན་གསུངས་གླེང་ཞིབ་ཏུ་མཛད་ཅིང༌། དེ་ནས་ཆོས་རྗེ་རིན་པོ་ཆེ་ཕར་ཚད་མངོན་འདུལ་རྣམས་ཀྱི་ཤག་རལ་མཛད་པ། སྔོན་ཐོས་མ་མྱོང་བའི་གསུང་རབ་ཀྱི་ལུང་འདྲེན་ཀྱང་དཔག་མེད་གསུངས་པ་དང༌། ཁོང་གང་གཱའི་འགྲམ་དུ། བ་རྗེས་ཀྱི་ཆུ་རུ་གྱུར་ནས་ཁོ་བོ་ནི་ཆོས་གོ་བ་མ་རེད་སྙམ་ནས། དུས་འཁོར་གྱི་སློབ་གཉེར་བྱེད་པའི་ཞུ་བ་ཕུལ་ནས། དུས་དང་བསྟུན་ནས་ཆུ་ཕོ་བྱི་བའི་ལོ། ནག་པ་ཟླ་བ་ལ་དུས་འཁོར་དབང་མོ་ཆེ་གནང༌། དེ་ནས་སྦྱོར་དྲུག་རྒྱུད་འགྲེལ་ཚར་གཅིག་གསན་ནས། དེར་གོ་རྟོགས་སྐྱེ་དཀའ་བ་གཅིག་བྱུང་ངོ༌།།